title: Descent: Journeys in the Dark

text: Descent-pelilaatikko sisältää paljon erilaisia kortteja, tokeneita eli pelimerkkejä, koottavan pelilaudan, muovisia pelaajahahmoja ja hirviöfiguureja sekä ohje- ja skenaariokirjat.


title: Descent: Journeys in the Dark

text: Pelin alkaessa valitun skenaarion pohjalta rakennetaan pelilauta ohjeiden mukaisesti. Pelaaminen tapahtuu vuoroissa, jotka sankareilla pelaavat pelaajat aloittavat mielivaltaisessa järjestyksessä. Sankarit etenevät ja suorittavat toimintoja ja hyökkäyksiä heidän ”hahmolomakkeessaan” olevien toimintapisteiden rajoissa. Yleensä skenaarion tavoitteena on tuhota määrätty loppuvastustaja tai hankkia jokin esine luolastosta. Pelaajat saavat luolastossa kulkiessaan myös erilaisia aarteita ja rahapalkintoja, joita he voivat myös ostaa. Kun viimeinenkin pelaaja on suorittanut toimintansa on Overlordin aika toimia. Overlord siirtää vihollishahmoja samoilla rajoituksilla kuin pelaajat omiaan. Overlordilla on pelaajista poiketen käytössään erilaisia kortteja, joilla hän voi häiritä pelaajien tavoitteita ja tehdä laudalle uusia hirviöitä. Kun skenaarion tavoitteet on suoritettu tai Overlord on saanut pelaajien Conquest-tokenit loppumaan (tappamalla hahmoja) peli loppuu.


title: Descent: Journeys in the Dark

text: Peli kestää pääsääntöisesti 4–8 tuntia. Peli kulkee kuitenkin varsin nopealla tempolla, eikä varsinaista odotusta vuorojen välillä ole.


title: Descent: Journeys in the Dark

text: Descentiin on saatavana lisäosia, joita ei voi pelata ilman pääpeliä. Lisäosat tuovat peliin uusia pelaajahahmoja, hirviöitä, aarteita, karttalevyjä ja sääntöjä. Lisäosat ovat:


title: Nit

text: NIT tai Nit tarkoittaa seuraavia asioita:


title: Yksivaihevirta

text: Yksivaihevirta (yksivaihejärjestelmä) on vaihtovirralla toimivan sähköverkon kytkentätapa. Sitä käytetään yleisesti vain pienjännitteisissä kuluttajaverkoissa. Suuria tehoja siirretään yleensä kolmivaihevirtana.


title: Miletoslainen koulukunta

text: Miletoslainen koulukunta (, ”miletoslaiset (filosofit)”) oli antiikin kreikkalaisen esisokraattisen filosofian koulukunta, joka vaikutti 500-luvulla eaa. Sen merkittävimpiin edustajiin kuuluivat kolme filosofia, jotka olivat kaikki kotoisin joonialaisesta Miletoksen kaupungista: Thales, Anaksimandros ja Anaksimenes. He esittelivät uusia aiemmasta poikkeavia näkemyksiä siitä, kuinka kaikkeus on saanut alkunsa. Miletoslaiset selittivät luonnonilmiöitä havaittavissa olevien asioiden kautta, ilman vetoamista antropomorfisten jumalien toimintaan. Siksi heitä voidaan pitää ensimmäisinä todella tieteellisinä filosofeina.


title: Miletoslainen koulukunta

text: Miletoslaiset luetaan osaksi joonialaista luonnonfilosofiaa, johon luetaan heidän lisäkseen myös muita joonialaisia ajattelijoita, kuten Herakleitos, sekä myöhemmin vaikuttaneita ajattelijoita, kuten Ateenassakin toiminut Arkhelaos.


title: Miletoslainen koulukunta

text: Miletoslaiset määrittelivät kaikki asiat perustuviksi johonkin kaikkein perustavanlaatuisimpaan substanssiin, josta Aristoteles käytti (kenties anakronistisesti) nimitystä "arkhē" ().. Kaikkeus koostui siitä ja se oli kaiken alkuperä.


title: Miletoslainen koulukunta

text: Thales katsoi, että kaiken alkuperä oli vesi. Koska tuntui kuitenkin mahdottomalta selittää jotkut asiat, kuten tuli, veden kautta, Anaksimandros valitsi tilalle määrittämättömän, havaitsemattomissa olevan alkuaineen, jota hän kutsui nimellä "apeirōn" (). Hän päätteli, että jos kukin neljästä klassisesta alkuaineesta (maa, vesi, ilma ja tuli) olivat vastakkaisia kolmelle muulle, ja jos ne kumoavat toisensa kosketuksessa, mikään niistä ei voisi muodostaa vakaata aineellista perustaa kaikkeudelle. Tämän vuoksi tuli olla olemassa jokin muu aines, josta nämä neljä saivat alkunsa ja joka olisi kaiken perusta.


title: Miletoslainen koulukunta

text: "Apeironin" määrittelemättömyys kuitenkin aiheutti arvostelua. Tämän vuoksi Anaksimenes määritteli sen ilmaksi, joka oli kouriintuntuvampi mutta silti paljon muita alkuaineita hienojakoisempi. Anaksimenes katsoi, että ilma muuttui tihentymisen ja tiivistymisen kautta muiksi alkuaineiksi tai substansseiksi, kuten tuleksi, tuuleksi, pilviksi, vedeksi ja maaksi.


title: Miletoslainen koulukunta

text: Miletoslaisten filosofien näkemyserot eivät rajoittuneet aineen luonteeseen. Kukin heistä esitti myös erilaisia näkemyksiä kaikkeuden rakenteesta. Thales katsoi, että Maa kellui veden päällä. Hän teki havaintoja tiettyjen tähtien liikkeistä, kutsuen niitä planeetoiksi. Anaksimandros sijoitti Maan kaikkeuden keskukseen. Sitä ympäröivät samankeskiset kehät, joiden sisällä oli tulta, ja joissa oli aukkoja, jotka näyttäytyivät maahan Aurinkona, Kuuna ja tähtinä. Anaksimeneelle Aurinko ja Kuu olivat litteitä levyjä, jotka matkasivat ympäri taivaankantta, johon tähdet oli kiinnitetty.


title: Karvian varavankila

text: Karvian varavankila oli vuosina 1935–1960 Karvian ja Parkanon rajamailla Alkkiannevalla toiminut suovankila. Suovankilat harjoittivat pellonraivausta vankityövoimalla. Raivatut pellot luovutettiin asutustarkoituksiin tai sitten niitä viljeltiin vankilan omin voimin. Alkkiannevan pinta-ala oli 3 000 hehtaaria ja siitä oli tarkoitus kuivattaa 2 000 hehtaaria ja perustaa alueelle 47 asutustilaa.


title: Karvian varavankila

text: Asetus vankilan perustamisesta annettiin 3. toukokuuta 1935 ja ensimmäiset vangit saapuivat toukokuusta Ilmajoen varavankilasta Hirvisaaren taloista vuokrattuihin tiloihin. Aluksi rakennettiin maantie kahden kilometrin päässä sijaitsevalle Sarkasalon suosaarekkeelle, jonne alettiin rakentaa varsinaisia vankilarakennuksia. Vankilan pohjoisparakki valmistui elokuun lopulla 1935 ja vuoden lopulla Sarkasalon tiloissa oli jo 230 vankia.


title: Karvian varavankila

text: Vankilan navetta valmistui lokakuussa 1936 mutta karjan tarvitsema rehu täytyi vielä pääosin tuoda 90 kilometrin päästä Ilmajoen varavankilasta, koska vankilan omat pellot eivät vielä tuottaneet paljoakaan karjanrehua. Vuonna 1936 saatiin vielä valmiiksi eteläinen vankiparakki ja verstasrakennus sekä kuokittiin noin 100 hehtaaria suota, kaivettiin suolle kuivatusojia sekä rakennettiin maanteitä. Vuonna 1937 valmistui henkilökunnalle tarkoitettu seurojentalo ja suota ojitettiin ja kuokittiin 114 hehtaaria.


title: Karvian varavankila

text: Talvisodan aikana Karvian varavankilan yhteyteen perustettiin vankityövoimalla rakennettuihin Tuohisalon taloihin ja navetoihin sekä perustettiin ns. "Rihkaan siirtola". Talvisodan aikana Karviassa oli enimmillään noin 1 000 sotavankia mutta heidän vankeusaikansa jäi lyhyeksi. Talvisodan päätyttyä Karvian varavankila aiottiin lakkauttaa, mutta tämä hanke peruuntui jatkosodan alettua.


title: Karvian varavankila

text: Jatkosodan aikana Karviassa toimi Sotavankileiri n:o 2 heinäkuusta 1941 lokakuulle 1942. Leirillä oli varsinaisten sotavankien lisäksi vallatuilta alueilta tuotuja siviilejä. Sotavangit joita oli noin 500–900 sijoitettiin Rihkaan siirtolaan. Sotavangeilla teetettiin aluksi pääasiassa metsätöitä. Talvella 1942 sotavankien kuolleisuus nousi suureksi puutteellisen huollon ja rasittavien työolosuhteiden takia. Karviassa kuoli kaikkiaan noin 270 sotavankia, jotka haudattiin Rihkaan parakkien lähistöllä sijainneelle hautausmaalle. Vankien kuolleisuus alkoi laskea kun heitä alettiin sijoittaa työhön lähiseudun maatiloille ja teollisuuslaitoksiin. Karvian sotavankileiri lakkautettiin lokakuussa 1942 ja vangit siirrettiin sieltä pääosin Köyliöön Sotavankileiri 1:een. Köyliöstä tuotiin sitten Rihkaan siirtolaan suomalaisia poliittisia vankeja.


title: Karvian varavankila

text: Sodan jälkeen vankilan toimintaa haittasi aluksi lannoitepula ja osa vasta raivatuista pelloista jouduttiin jättämään kesannolle. Vankilan pelto-alaa ei enää kasvatettu, mutta vankilan karjan pääluku kasvoi. Vankilan peltoala oli 1950-luvulla noin 400 hehtaaria ja lisäksi oli noin 100 hehtaarin raivattu ala jätetty liian karuna metsittymään. Vankilaan valmistui 1954 uusi 65 lypsylehmän pihattonavetta, viljankuivaamo ja viljavarasto. Nämä rakennukset ja vankilan puimala paloivat 21. heinäkuuta 1959 tulipalossa joka sai alkunsa erään vangin varomattomasta tulenkäsittelystä kiljunteon yhteydessä. Kolme viikkoa aiemmin 16 vankia oli saanut surmansa Köyliön varavankilassa sattuneessa tulipalossa. Karvian vankila päätettiin nyt lopettaa koska sen kunnostaminen ja uusien rakennusten teko arvioitiin liian kalliiksi. Vankilan pellot olivat myös heikkotuottoisia. Karvian varavankilan toiminta päättyi vuoden 1960 lopulla ja viimeiset vangit siirrettiin 19. joulukuuta 1960 Huittisten varavankilaan. Suurin osa vankilan maista siirtyi Metsäntutkimuslaitoksen haltuun. Vankilan toiminta-aikana raivattiin yli 600 hehtaaria peltoa, josta 175 hehtaaria luovutettiin asutustarkoitukseen, rakennettiin yli 200 erilaista rakennusta sekä kaivettiin ojia ja viemäreitä yli 700 kilometriä.


title: Karvian varavankila

text: Varavankilan lopetettua sen rakennuksissa toimi vuosina 1961–1969 sosiaaliministeriön alainen "Karvian erityistyölaitos". Tänne siirrettiin asevelvollisuuden suorittamisesta kieltäytyneitä henkilöitä, jotka olivat pääasiassa Jehovan todistajia. Aseistakieltäytyjillä oli tarkoitus teettää työtä, mutta he useimmiten kieltäytyivät tekemästä työtä laitoksessa ja niinpä laitos toimi pääasiassa sen oman henkilökunnan voimin. Työstä kieltäytyminen johti lisärangaistuksiin niin, että Jehovan todistajat joutuivat viettämään keskimäärin yli kaksi vuotta työlaitoksessa. He olivat päivät suljettuina 6–8 hengen huoneisiin ja saivat ulkoilla vain tunnin päivässä.


title: Karvian varavankila

text: Karvian työlaitos sai julkisuutta kun ruotsalainen Se-lehti julkaisi toukokuussa 1968 reportaasin ”suomalaisesta keskitysleiristä” ja vähän myöhemmin Nya Pressenin julkaisemassa artikkelissa todettiin että Karvian leiri ”näyttää aivan natsikeskitysleiriltä”. Tämä polemiikki aiheutti sen, että presidentti Urho Kekkonen vieraili Karvian työlaitoksella 12. elokuuta 1968 ja keskusteli laitoksessa olleiden Jehovan todistajien kanssa. Vierailun jälkeen Kekkonen pyysi silloin sosiaali- ja terveysministeriön vanhempana hallitussihteerinä toiminutta K. J. Långia laatimaan raportin Jehovan todistajien asemasta asevelvollisina. Lång suositteli raporttinsa loppulausunnossa Jehovan todistajien vapauttamista asevelvollisuudesta.


title: Karvian varavankila

text: Karvian työlaitoksen vankilaparakit alkoivat olla niin ränsistyneitä, että työlaitos päätettiin lopettaa 1969. Jehovan todistajia alettiin tästä lähtien tuomita aseistakieltäytymisestä yhdeksän kuukauden vankeusrangaistuksiin, kunnes vapautusmenettely astui voimaan vuonna 1987.


title: Viro (täsmennyssivu)

text: Viro tai Vironmaa voi tarkoittaa:


title: Rossija (moskovalainen hotelli)

text: Rossija () oli mittasuhteiltaan valtava hotellirakennus aivan Moskovan keskustassa, kivenheiton päässä Kremlistä ja Pyhän Vasilin katedraalista. Arkkitehtuurin modernismia tai kansainvälistä tyyliä edustavan rakennuksen suunnitteli Dmitri Tšetšulin, ja se rakennettiin vuosina 1964–1967. Hotellin tieltä raivattiin historiallinen Zarjadjen kortteli. Hotellissa oli 3 182 huonetta, ja se oli mitoitettu 5 300 hotellivieraalle. Hotelli oli valmistuessaan maailman suurin ja senkin jälkeen vielä Euroopan kookkain .


title: Rossija (moskovalainen hotelli)

text: Rossija koostui neljästä suljetun suorakaiteen muotoon rakennetusta siivestä, joissa oli 12 kerrosta. Suorakaiteen sivujen mitat olivat 250 x 150 metriä. Pohjoisen julkisivun yllä kohosi 21-kerroksinen torni, ja eteläistä fasadia kiersi katettu arkadi. Eteläisessä siivessä oli vuonna 1971 avattu 2 500-paikkainen elokuvateatteri "Zarjadje".


title: Rossija (moskovalainen hotelli)

text: 25. helmikuuta 1977 hotellissa syttyi 42 uhria vaatinut tulipalo . Tammikuussa vuonna 2006 hotelli suljettiin. Kaupunkikuvan pilaajana paljon arvostelua osakseen saanut Rossija purettiin vuonna 2007.


title: Liina Kahma

text: Karolina (Liina) Anna Liisantytär Kahma (18. syyskuuta 1840 Ilmajoki – 15. helmikuuta 1915 Ilmajoki) oli suomalainen kansankirjailija, yhdistysaktiivi ja ompelija.


title: Liina Kahma

text: Kahman runsaasta kirjallisesta tuotannosta on säilynyt kaksi julkaistua teosta ja kaksi käsikirjoitusta, mutta paljon tuotannosta on kadonnut.


title: Liina Kahma

text: Liina Kahma syntyi 18.9.1840 Ilmajoella itsellisen Anna Liisa Juhontytär Yli-Kahman aviottomana tyttärenä. Liinan isän henkilöllisyys ei ole tiedossa, mutta hänen kerrotaan olleen ”sivistyneistä piireistä”. Ensimmäiset vuotensa Liina asui äitinsä kanssa isovanhempiensa mäkitupalainen ja torppari Juho Mikonpojan ja Maria Samuelintyttären sekä tätiensä Sofian ja Susannan luona Ilmajoen Palonkylän Yli-Kahmassa. Vuonna 1850 he muuttivat samassa kylässä sijaitsevaan Postin torpan mäkitupaan. Waldemar Rantojan mukaan Kahma ei käynyt mitään kouluja.


title: Liina Kahma

text: Kahma asui Helsingissä ainakin vuosina 1882-1886, mahdollisesti jo tätä aiemmin, 1860-1870-luvulla. Hän oppi Helsingissä ompelijan ammatin. Hän palasi Ilmajoelle 1.3.1886. Ilmajoella Kahma elätti itsensä talosta taloon kiertävänä ompelijana. Hän oli taitava käsistään: hän ompeli sekä miesten että naisten vaatteita ja teki muitakin käsitöitä. Omaa vakinaista kotia hänellä ei ollut.


title: Liina Kahma

text: Palattuaan Helsingistä Ilmajoelle Kahma ryhtyi yhdistysaktiiviksi. Hänellä oli näkyvä rooli useissa Ilmajoella toimineissa yhdistyksissä. Näitä olivat raittiusseura Latu, nuorisoseura Side, Suomen Naisyhdistyksen Ilmajoen haaraosasto ja Ilmajoen Työväenyhdistys. Työväenyhdistyksessä Kahma oli kirjurina ja kirjastonhoitajana. Hän oli myös mukana toimittamassa Side-seuran käsinkirjoitettua lehteä ja toimi "Pyrkijä"-lehden paikallisena kirjeenvaihtajana. Samoissa yhdistyksissä vaikutti myös Kahman pikkuserkku Maria Sofia Nikkola. Nikkola oli tiiviissä kirjeenvaihdossa kirjailija Minna Canthin kanssa. Yhteys Nikkolaan ja Canthiin on mahdollisesti vaikuttanut Kahmankin ajatteluun.


title: Liina Kahma

text: Kahma ei mennyt naimisiin eikä saanut lapsia. Rantojan mukaan hän oli itsenäinen, elämänkatsomukseltaan vapaa ja sivistynyt ihminen. Hänellä oli aikaan nähden poikkeuksellinen poikatukka, ja hän myös viihtyi miesten töitä tehden. Kahma kuoli Ilmajoella 74-vuotiaana 15.2.1915.


title: Liina Kahma

text: Rantojan mukaan Kahma opetteli kirjoittamaan miltei omin avuin. Parempiosaiset sukulaiset, esimerkiksi Maria Sofia Nikkola, ovat kuitenkin saattaneet osaltaan tutustuttaa hänet kirjoittamiseen. Kerrotaan, että hän kirjoitti runsaasti kaunokirjallisia tekstejä aina, kun siihen oli mahdollisuus ompelutöiden välissä. Suuri osa teksteistä jäi kuitenkin julkaisematta. Osa on säilynyt käsikirjoituksina, osa on hävinnyt kokonaan. Säilyneet käsikirjoitukset on arkistoitu Suomalaisen Kirjallisuuden Seuran arkistoon ja Ilmajoen museon arkistoon.


title: Liina Kahma

text: Kaisa Kaurasen mukaan Kahman kieli on hyvää ja moni-ilmeistä. Hän kirjoitti sekä kirjakielellä että eteläpohjalaisella murteella. Rantojan mukaan hän oli ensimmäinen kirjailija, joka kiinnitti huomionsa Etelä-Pohjanmaan murreaarteisiin ja käytti teoksissaan "sananpaukahroksia" (sananlaskuja).Waldemar Rantoja mainitsee seuraavat kirjoitukset teoksessaan "Eteläpohjalaisia kirjailijoita":


title: Sinikurkkuara

text: Sinikurkkuara ("Ara glaucogularis", aiemmin "Ara canide") on äärimmäisen uhanalainen Pohjois-Boliviasta peräisin oleva arojen sukuun kuuluva papukaijalintu. Laji on myös suosittu häkkilintuna ja sen luonnonvaraisten yksilöiden kauppaa onkin rajoitettu CITES-sopimuksilla. . Ravintonaan laji käyttää "Attalea phalerata" -palmun hedelmiä.


title: Sinikurkkuara

text: Kooltaan sinikurkkuara on noin 85 cm. Painoa on keskimäärin 750 g. Sinikurkkuaran selkä, päälaki, kurkku sekä pitkän pyrstön päällihyöhenet ovat väriltään turkoosinsiniset. Vatsan ja pyrstön alaosan höyhenten väritys on keltainen. Lajin silmänympärystät ovat valkeat. Nokka on papukaijoille tyypillisesti suuri ja tukeva. Aikuisen linnun iirikset ovat väriltään keltaiset ja nuoren ruskeat .


title: Sinikurkkuara

text: Sinikurkkuaraa tavataan vain suppealla alueella Benin departementissa Pohjois-Boliviassa.


title: Sinikurkkuara

text: Luonnossa sinikurkkuaran elinympäristöä ovat savannin metsäsaarekkeet. Yleensä lajia tavataan pareittain tai pienissä ryhmissä, mutta jopa 70 yksilön parvia on tavattu .


title: Sinikurkkuara

text: Luonnossa elävän sinikurkkuarakannan kooksi arvioidaan 50–250 yksilöä . Suurimmat uhat lajille ovat laiton pyydystys ja kauppa häkkilinnuiksi. Lisäksi elinympäristöt ovat vähentyneet. Myös kilpailu suurien tikkojen, tukaanien ja muiden papukaijalajien kanssa voi vaikuttaa kannan kokoa pienentävästi. . Vankeudessa olevien yksilöiden lukumäärä on monta kertaa suurempi kuin luonnossa asuvien. Niitä pidetään vankeudessa eläintarhoissa ympäri maailmaa. Joissain eläintarhoissa on käynnissä hankkeita, joilla vankeudessa elävien yksilöiden määrää yritetään kasvattaa ja siten vakauttaa kannan kokoa. On myös hankkeita, joilla suojellaan luonnossa elävää populaatiota, mutta kanta on edelleen laskussa.


title: Aleksander Lindqvist

text: Aleksander Lindqvist (oikea nimi Aleksanteri Kurki, sukunimi aikaisemmin Lindqvist; 9. marraskuuta 1858 Hämeenlinna – 13. lokakuuta 1917 Forssa) oli suomalainen kansankirjailija. Lindqvist harjoitti eri käsityöammatteja, toimi kulkukauppiaana ja teki myös kivenhakkaajan töitä. Myöhemmin hän oli asioitsijana.


title: Skaalautumaton verkko

text: Skaalautumaton verkko () on verkko, jossa solmujen liitäntöjen lukumäärä noudattaa potenssilakeja. Termiä käyttää Albert-Laszlo Barabási kirjassaan "Linkit – verkostojen uusi teoria", joka on julkaistu suomeksi 2002. Skaalautumattoman verkon solmujen liitännät muuttuvat verkon koon muuttuessa, eli verkon koko rakennetta ei voida päätellä osaverkon rakenteen pohjalta. Yksittäinen solmu ei ole alisteinen millekään muulle solmulle. Useimmat käsitteellisesti tärkeät verkot ovat skaalautumattomia.


title: Skaalautumaton verkko

text: Solmujen liitäntöjen lukumäärän suhteen kellokäyrää noudattavasta satunnaisesta verkosta on esimerkkinä yleisten teiden muodostama verkosto, jossa solmuina toimivien kaupunkeihin tulevien teiden lukumäärä noudattaa normaalijakaumaa. Solmujen liitäntöjen lukumäärän suhteen potenssilakijakaumaa noudattavasta skaalautumattomasta verkosta on esimerkkinä lentokenttien muodostama verkko, jossa lentoliikenne keskittyy pääkentille. Potenssijakauma sallii ääriarvojen esiintymisen, kun taas kellokäyrä suosii keskimääräisiä ilmiöitä.


title: Skaalautumaton verkko

text: Solmu on verkon perusosa, jonka yhteyttä toiseen solmuun kutsutaan liitännäksi. Kytkeytyjällä tarkoitetaan solmua, jolla on muita solmuja huomattavasti parempi kyky muodostaa liitäntöjä muihin solmuihin. Kytkeytyjä toimii verkossa liikkeelle panevana voimana ja niitä esiintyy kaikissa verkoissa. Kytkeytyjästä muodostuu verkon napa.


title: Skaalautumaton verkko

text: Verkon napa on solmu, jolla on poikkeuksellisen paljon liitäntöjä. Verkkojen navat ovat yhteydessä samanaikaisesti moniin suuriin ryppäisiin. Navat muodostavat verkkojen toiminnan ytimen. Navat hallitsevat verkkojen rakennetta niissä verkoissa, joissa niitä esiintyy. Toisiinsa yhteydessä olevat hallitsevat navat luovat lyhyitä polkuja solmuparien välille. Näistä verkoista tulee ”pieni maailma”. Hakukoneen verkkosivu luo "pienen maailman" tuomalla tuntemansa verkkosivut 2 tai 3 klikkauksen päähän. WWWssä muut verkkosivut ovat napoihin verrattuna näkymättömiä ja käytännössä yhteen tai kahteen sivuun kytketyt asiakirjoja on lähes mahdoton löytää Webistä.


title: Skaalautumaton verkko

text: Ryväs on ryhmä solmuja, joilla on kiinteä ja läheinen vuorovaikutussuhde. Ryvästyminen on skaalautumattomien verkkojen kiinteä piirre. Sosiaalisten suhteiden ryppäiden tarkoituksena on tarjota tuttuutta, turvallisuutta ja läheisyyttä. Työpaikan hankinnassa ovat kuitenkin tärkeitä sosiaalisten ryppäiden väliset pitkän kantaman liitännät.


title: Skaalautumaton verkko

text: Pitkän kantaman liitäntä on liitäntä, joka liittää toisiinsa kaksi ilman tätä liitäntää lukuisten solmujen päässä sijaitsevaa solmua. Muutama pitkän kantaman linkki riittää tekemään järjestelmästä ”pienen maailman”. Pieni maailma on välitila täydellisesti järjestäytyneen ja täydellisesti kaaoksessa olevan järjestelmän välillä.


title: Skaalautumaton verkko

text: Verkot ovat kilpailtuja järjestelmiä. Kelpoisuus on verkon solmun ominaisuus, joka kuvaa sen suosituimmuutta liitäntöjen muodostamisen kohteena, ja sen arvo lasketaan kelpoisuusmallilla. Ihmissuhteissa kelpoisuus ilmenee kykynä solmia uusia merkityksellisiä suhteita, liiketoiminnassa kykynä houkutella ja pitää asiakkaita ja web-sivulla kykynä saada selaaja palaamaan takaisin sivustolle. Kelpoisuus määritellään suhteessa muihin verkon solmuihin. Korkea kelpoisuus muuttaa satunnaisen kohtaamisen helposti pysyväksi liitännäksi. Solmut kilpailevat verkon tärkeistä liitännöistä voimakkaasti ja jatkuvasti, ja kelpoisuudeltaan korkeat liitännät lisäävät selviytymisen mahdollisuuksia kytkeytyneessä järjestelmässä. Verkon solmut ovat suhteessa toisiinsa joko voittajia tai häviäjiä.


title: Skaalautumaton verkko

text: Kelpoisuusmalli on solmulle tarjolla olevien solmun kelpoisuuden ja kytkeytyneisyyden tulo, jonka perusteella liitäntää hakeva solmu tekee päätöksen siitä, mihin tarjolla olevista solmuista se liittyy. Jos kahdella solmulla on sama kelpoisuus, vanhemmalla on puolellaan kilpailuetu. Jokaisessa verkossa kelpoisuus jakautuu verkoolle tyypillisellä tavalla. Tämä jakauma kertoo sen, miten samankaltaisia tai toisistaan poikkeavia verkon solmut ovat. Verkon luonteensa riippuu miten kilpailu vaikuttaa sen topologiaan. Verkko voi joko säilyttää skaalautumattoman topologian kilpailusta huolimatta tai sitten kilpailu voi johtaa siihen, että kelpoisuudeltaan korkein napa kerää itselleen valtaosan linkeistä, ja verkoston topologiasta muodostuu tähtitopologia. Microsoft Windows -käyttöjärjestelmä on esimerkki topologialtaan tähdeksi muodostuneesta verkostosta, jossa supernapa on ottanut hallintaansa lähes kaikki linkit eli tietokoneiden käyttäjät.


title: Skaalautumaton verkko

text: Verkon elinvoimaisuus on sen kyky selviytyä monenlaisissa olosuhteissa ja sietää virheitä. Topologinen elinvoima perustuu skaalautumattomissa verkoissa rakenteelliseen epätasaisuuteen. Häiriöt kohdistuvat tilastollisesti jakaantuen eli suurin osa häiriöistä kohdistuu merkitykseltään vähäisiin solmuihin. Useat suuret navat korvaavat tarvittaessa toisiaan. Skaalautumaton verkko voi tuhoutua joko kaskadihäiriön tai usean navan poistamisen seurauksena.


title: Skaalautumaton verkko

text: Skaalautumattomat verkot ovat kompleksisia ja ne hallitsevat kaaosta itseorganisoitumisella. Verkoston ymmärtäminen on mahdollista silloin, kun sen rakenne ymmärretään. Pieni muutos verkoston rakenteessa voi tuottaa paljon uusia vaihtoehtoja.


title: Raymond Odierno

text: Raymond Odierno (s. 8. syyskuuta 1954 Rockaway, New Jersey) on yhdysvaltalainen kenraali. Hän toimii Yhdysvaltain johtaman kansainvälisen liittouman joukkojen komentajana Irakissa.


title: Raymond Odierno

text: Odierno aloitti Irakin joukkojen komentajana syyskuussa 2008. Hän seuraa tehtävässään David Petraeusta. Aikaisemmin Odierno on toiminut Irakissa amerikkalaisten jalkaväen divisioonan komentajana, kun maahan hyökättiin vuonna 2003. Hän palasi Irakiin vuonna 2006 ja toimi yli vuoden ajan amerikkalaisjoukkojen kakkoskomentajana vastuualueenaan päivittäiset operaatiot. Myös hänen poikansa on palvellut Irakissa.


title: Raymond Odierno

text: Aikaisemmin Odierno tunnettiin kovista otteistaan, ja saanut tästä myös arvostelua. Muun muassa Saddam Husseinin kotikaupunkia Tikritiä hän nimitti kapinallisten pesäpaikaksi, jossa tarvitaan kovia toimia. Sittemmin Odierno on muuttanut sävyään sovittelevammaksi.


title: Viktar Hantšarenka

text: Viktar Mih’ailavitš Hantšarenka (, , s. 10. kesäkuuta 1977 H’oiniki, Valko-Venäjän SNT, Neuvostoliitto) on valkovenäläinen jalkapallovalmentaja ja entinen pelaaja, joka toimii Venäjän valioliigassa pelaavan TsSKA Moskovan apuvalmentajana.


title: Viktar Hantšarenka

text: Puolustajana pelannut Hantšarenka edusti RUORia (1995–1997) ja BATEa (1998–2002) ennen vakavaa polvivammaa, joka päätti hänen uransa jo 25-vuotiaana. Hän saavutti BATEssa Valko-Venäjän-mestaruuden vuosina 1999 ja 2002, -mestaruushopean vuosina 1998 ja 2000 ja -mestaruuspronssin vuonna 2001.


title: Viktar Hantšarenka

text: Loukkaannuttuaan Hantšarenka hankki valmentajantutkinnon ja aloitti BATEn reservijoukkueen valmentajana vuonna 2004. Vuonna 2007 hänet ylennettiin edustusjoukkueen apulaisvalmentajaksi ja jo saman vuoden marraskuussa päävalmentajaksi Ihar Kryvušenkan lähdettyä seurasta. Kaudella 2007 Valko-Venäjän-mestaruuden voittanut BATE selvisi Gontšarenkon johdolla kolmen karsintakierroksen kautta historian ensimmäisenä valkovenäläisseurana Mestarien liigan lohkovaiheeseen kaudeksi 2008–2009. Lohkovaiheen alkaessa vasta 31-vuotias Hantšarenka tunnetaan kurinalaisesta peluutustyylistään, ja hän on kuvaillut itseään valmentajana ”valistuneeksi diktaattoriksi”. Hantšarenkan johdolla BATE menestyi myös kotimaan sarjoissa ja voitti maan mestaruuden viidesti perättäin vuosina 2008–2012.


title: Viktar Hantšarenka

text: Lokakuussa 2013 Hantšarenka siirtyi BATE Borisovista venäläisen FK Kuban Krasnodarin päävalmentajaksi. Hän hätti tehtävänsä marraskuussa 2014.


title: Viktar Hantšarenka

text: Kesäkuussa 2015 Hantšarenkasta tuli Venäjän liigassa säilyneen FK Ural Ekaterinburgin päävalmentaja. Hän jätti seuran syyskuun alussa 2015 Uralin majaillessa liigassa sijalla 11.


title: Viktar Hantšarenka

text: Pian Uralista lähtönsä jälkeen Hantšarenka liittyi PFK TsSKA Moskovan organisaatioon edustusmiehistön apuvalmentajaksi.


title: Esa Paavo-Kallio

text: Esaias (Esa) Paavo-Kallio (5. tammikuuta 1858 Isokyrö – 18. joulukuuta 1936 Isokyrö) oli suomalainen kansakoulunopettaja, kansankirjailija ja kansanperinteen kerääjä.


title: Esa Paavo-Kallio

text: Paavo-Kallio kävi Jyväskylän opettajaseminaarin ja valmistui kansakoulunopettajaksi 1884. Paavo-kallio oli opettajana Oulussa 1884-1888 sekä Inkeroisissa, Virroilla, Lehtimäellä, Lappajärvellä ja Seinäjoella. Hän ehti toimia myös tilanomistajana, saarnaajana, evankelisena matkapuhujana ja työväenliikkeen puhujana. Paavo-Kallio oli aluksi suomettarelainen mutta siirtyi myöhemmin sosialistiksi.


title: Esa Paavo-Kallio

text: Esaias Paavo-Kallio oli naimisissa Hanna Haaviston kanssa. Heidän poikansa oli kirjakauppias ja kirjailija Valfrid Paavo-Kallio, jonka poika oli lehtimies ja kirjailija T. W. Paavonkallio.


title: Pentti Pynnönen

text: Pentti Pynnönen (s. 13. toukokuuta 1940 Tampere) on suomalainen entinen jääkiekkoilija. Hän pelasi jääkiekon SM-sarjaa Tampereen Ilveksen joukkueessa 170 ottelua vuosina 1958–1969.


title: Pentti Pynnönen

text: Puolustajana pelannut Pynnönen voitti Ilveksessä kolme Suomen mestaruutta, kaksi hopeaa ja kolme pronssia sekä Euroopan Cupin hopeaa. Hän teki urallaan seitsemän maalia ja antoi kymmenen maaliin johtanutta syöttöä. Pynnönen toimi Ilveksen kapteenina kausina 1962–1966. Hän edusti myös Suomea kahdessa A-maaottelussa.


title: Pentti Pynnönen

text: Pentti Pynnösen poika Mika pelasi myös puolustajana Ilveksessä, TuTossa, FPS:ssa sekä Ison-Britannian sarjoissa.


title: Sparraus

text: Sparraus eli sparri on kamppailulajeissa nimitys tavallisesti vapaamuotoiselle, ottelemista muistuttavalle harjoittelulle. Sparrauksella voidaan esimerkiksi itsepuolustuslajeissa kokeilla harjoiteltujen tekniikoiden toimivuutta ja osaamista käytännössä ja urheilulajeissa harjoitella ottelemista. Sparrauksen tyyli ja kovuus vaihtelee lajeittain ja muodoittain.


title: Sparraus

text: Monissa itämaisissa lajeissa sparraustyylisistä harjoitteista käytetään muita nimityksiä, esimerkiksi monissa japanilaisissa lajeissa kuten judossa, jujutsussa ja aikidossa nimeä "randori" ja karatessa "kumite".


title: What’s Going On

text: What’s Going On on yhdysvaltalaisen soul-muusikon Marvin Gayen vuonna 1971 julkaistu albumi. Albumi oli Marvin Gayen ensimmäinen täysin itse tuottama. Albumi julkaistiin Motown levy-yhtiön Tamla Recordsin kautta. Ilmestyessään "What’s Going On" oli välitön kaupallinen ja arvostelumenestys.


title: What’s Going On

text: Albumi oli ensimmäinen, jolla Marvin Gaye sai täydellisen taiteellisen vapauden. Monet sanoitukset viittaavat yhteiskunnallisiin ongelmiin. Pääaiheina ovat huumeongelmat, köyhyys, ympäristön saastuminen ja Vietnamin sota. Sanoituksiin vaikutti selkeästi Marvinin veljen Frankien omat kokemukset Vietnamin sodasta ja paluusta kotimaahan.


title: What’s Going On

text: Albumilta julkaistiin singleinä ”What’s Going On”, ”Mercy Mercy Me” ja ”Inner City Blues”, jotka kaikki nousivat hiteiksi.


title: What’s Going On

text: Vuonna 2003 "Rolling Stone" -lehti listasi 500 kaikkien aikojen levyä, "What’s Going On" sijoittui kuudenneksi.


title: Efesoslainen koulukunta

text: Efesoslainen koulukunta on nimitys, jolla viitataan joskus antiikin kreikkalaisen esisokraattisen filosofin Herakleitoksen ajatteluun ja hänestä alkunsa saaneeseen filosofiseen koulukuntaan. Herakleitos vaikutti Efesoksessa, Jooniassa.


title: Efesoslainen koulukunta

text: Virallista Efesoksen koulukuntaa ei koskaan ollut olemassa. Diogenes Laertios kuitenkin mainitsee, että Herakleitoksen ajattelulla oli seuraajia, jotka kutsuivat itseään ”herakleitoslaisiksi”. Muun muassa Platon kuvaa Kratyloksen tämän mukaan nimetyssä dialogissaan tällaiseksi Herakleitoksen seuraajaksi.


title: Efesoslainen koulukunta

text: Herakleitos katsoi, että kaikkeuden perimmäinen olemus ja perusaine oli tuli. Hänen mukaansa oleva on aineellista ja yhtä, mutta toisaalta jatkuvassa muutoksessa. Perusaineksen eli tulen liike oli epäsopuista ja epäharmonista, vaikkakin prosessin lopputuloksena oli harmonia. Tämä muutos eli aineen muuttuminen tilasta toiseen ei tapahtunut sattumalta, vaan ”lain mukaisesti”, tiettyjen rajojen sisällä ja tietyssä ajassa. Tätä lakia Herakleitos kutsui nimellä "logos" ().


title: Efesoslainen koulukunta

text: Näin termiä ”efesoslainen koulukunta” voitaisiin käyttää esisokraattisesta kreikkalaisesta ajattelusta, jossa ykseyden ja moneuden ongelma pyrittiin ratkaisemaan tuomalla kaksi ääripäätä yhteen. Sitä lähellä ovat toisaalta Parmenideen ajatus yhdestä ja moneuden sekä muutoksen kieltäminen, ja toisaalta pythagoralainen ajatus moneudesta ja liikkeestä sekä ykseyden kieltäminen.


title: Pluralistinen koulukunta

text: Pluralistinen koulukunta on nimitys, jota käytetään usein antiikin kreikkalaisen esisokraattisen filosofian koulukunnasta, joka pyrki sovittamaan Parmenideen ajatuksen siitä, ettei muutosta ole olemassa, yhteen sen kanssa, että aistihavaintojen perusteella muutoksen olemassaolo on ilmeistä.


title: Pluralistinen koulukunta

text: Pluralistiseen koulukuntaan voidaan lukea kuuluviksi Anaksagoras, Empedokles ja Arkhelaos. Se ei kuitenkaan ollut mikään virallisesti olemassa ollut tai järjestäytynyt koulukunta.


title: Viraalimarkkinointi

text: Viraalimarkkinointi tai virusmarkkinointi on markkinointia, jossa mainosviesti kulkee ihmiseltä toiselle nopeasti. Viraalimarkkinointi perustuu kuluttajan osallistuttamiseen yrityksen markkinointiprosessiin joko käyttäjätuottajina tai yleisöosallisina. Viraalimarkkinoinnin kannalta paras tuote on kiinnostava ja kilpailijoistaan erottuva. Markkinointiviestin tulee olla omaperäinen ja sen tulee sisältää jotain aikaisemmin näkemätöntä. Omaperäiseksi viestin tekee esimerkiksi hauskuus, ravisuttelu, uusi idea tai ristiriita tilanteen ja sen kontekstin kanssa. Muita viraalimarkkinoinnin tehoa lisääviä tekijöitä ovat aiheen ajankohtaisuus ja onnistunut ”seeding” eli levitys verkostoituneiden ihmisten tai mielipidevaikuttajien kautta. Viraalimarkkinoinnin onnistuminen edellyttää markkinointiresursseja sekä mahdollisuutta verkostoitumiseen ja linkittymiseen.


title: Viraalimarkkinointi

text: Viraalimarkkinoinnin menestystarinoita on vaikea kopioida. Kuluttajaverkoston reaktiota markkinointiin ei voida ennalta arvioida kovin hyvin.


title: Viraalimarkkinointi

text: Viraaliefekti tai meemi (”nettijuoru, puskaradio”) on Internetissä tapahtuva tiedon nopea leviäminen sivustojen linkityksen ja jatkolinkityksen avulla. Ilmiö esiintyy muun muassa mielenkiintoisten blogien yhteydessä. Viraalimarkkinointi perustuu meemien käyttöön. Internetissä viraalimarkkinointia tapahtuu myös sähköpostin välityksellä, jolloin viestin lähettäjä tuntee viestin vastaanottajan henkilökohtaisesti. Viraali-sana viittaa viruksiin.


title: He Pingping

text: He Pingping (; 13. heinäkuuta 1988 – 13. maaliskuuta 2010) oli kiinalainen 74,61 senttimetrin mittainen mies. Hän oli Guinnessin ennätysten kirjan mukaan maailman lyhin mies, joka pystyi kävelemään. He tapasi maailman pitkäjalkaisimman naisen syyskuussa 2008. Guinnessin ennätysten kirjan vuoden 2009 painoksessa tälle on tehty oma erikoisaukeama. Hän asui Sisä-Mongoliassa. Guinness World Records 2009 -painoksen mukaan He Pingping oli ollut syntyessään vain isänsä kämmenen kokoinen. Lääkärit määrittivät lyhyyden syyksi osteogenesis imperfectan. Hän kuitenkin liikkui aikuisena niin sujuvasti, että alkuperäinen diagnoosi saattoi olla väärä.


title: He Pingping

text: Käytyään useita kertoja sairaalassa mitattavana ja varmistamassa, että täytti kaikki ennätysvaatimukset, He Pingping sai viimein vastaanottaa Guinness World Records -todistuksensa. Pituuskeskiarvoa mitattaessa huomioidaan selkärangan painuminen kasaan päivän aikana, sillä nikamien välilevyt puristuvat vähitellen kokoon, joten ihminen menee nukkumaan lyhyempänä kuin herää. Hen pituus ei kuitenkaan juuri vaihdellut vuorokausien aikana.


title: He Pingping

text: Kiinalaisaikuisen keskipituus on 165-170 senttimetriä, kun taas Hen pituus oli sama kuin yksivuotiaalla lapsella keskimäärin. Siksi oli tärkeää vahvistaa hänen ikänsä, sillä pituusennätyksiä voidaan myöntää vain 18 vuotta täyttäneille. Pingping todisti täysi-ikäisyytensä henkilöllisyystodistuksella, jota kaikki yli 16-vuotiaat kiinalaiset kantavat mukanaan.


title: He Pingping

text: He peri maailman lyhyimmän liikuntakykyisen miehen ennätyksen Nelson de la Rosalta Dominikaanisesta tasavallasta. De la Rosa oli 72 senttimetriä pitkä kuollessaan 38-vuotiaana lokakuussa 2006. Hän oli onnistunut luomaan itselleen menestyksekkään uran mediassa ja näytellyt esimerkiksi elokuvassa "Tohtori Moreaun saari" (USA, 1996).


title: He Pingping

text: He Pingpingillä oli normaalit kehon mittasuhteet, eli raajat, vartalo ja pää olivat sopusuhtaiset toisiinsa nähden. Esimerkiksi yleisimmässä lyhytkasvuuden muodossa akondroplasiassa, josta on kyse noin 70 prosentissa lyhytkasvuisuustapauksissa, raajat tai vartalo voivat olla lyhyemmät suhteessa muuhun kehoon.


title: He Pingping

text: He kuoli 21-vuotiaana sydänongelmiin ollessaan kuvaamassa televisiosarjaa Italiassa.


title: Vágner Love

text: Vágner Silva de Souza eli Vágner Love (s. 11. kesäkuuta 1984 Rio de Janeiro) on brasilialainen jalkapalloilija, pelipaikaltaan hyökkääjä. Hän edustaa Turkin superliigassa pelaavaa Besiktasin joukkuetta.


title: Vágner Love

text: Kahdeksan vuoden ikäisenä Vagner pääsi jalkapallokouluun, jossa opiskeli 2 vuotta. Vuonna 1997 hän pääsi brasilialaisen Vasco da Gaman jalkapallokouluun. 16-vuotiaana Vagner Love teki ensimmäisen sopimuksensa Palmeirasin kanssa.


title: Vágner Love

text: Kotimaassaan Brasiliassa Vágner Love pelasi Palmeirasissa vuodesta 2002 lähtien. Hän voitti vuonna 2003 Brasilian B-sarjan maalikuninkuuden 19 maalilla ja auttoi joukkueensa nousuun takaisin pääsarjaan. Samana vuonna hänet valittiin Brasilian nuorisomaajoukkueeseen. Moskovan TsSKA osti hänet 6.2 miljoonalla eurolla. TsSKA:ssa Vágner Love voitti UEFA Cupin vuonna 2005. Loppuottelussa Sporting Lissabonia vastaan hän laukoi ratkaisuosuman. Hän on voittanut joukkueessa myös Venäjän liigan mestaruuden vuosina 2005 ja 2006, Venäjän super cupin vuonna 2006 sekä Venäjän cupin vuosina 2005, 2006 ja 2008.


title: Vágner Love

text: Vuosien 2009-12 välillä Vagner Love pelasi vuoroin kausia sekä TsSKA:ssa sekä brasilialaisessa Flamengossa. TsSKA:ssa hän voitti UEFA cupin 2009 maalikuninkuuden. Hän voitti Venäjän cupin 2009 ja 2011 sekä supercupin 2009. Viimeisenä vuonnaan 2013 TsSKA:ssa hän voitti Venäjän cupin, super cupin sekä sarjan mestaruuden. Vuosina 2013-17 hän edusti Shandong Lunengia (Kiina), Corinthiansia (Brasilia), AS Monacoa (Ranska) sekä Alanyasporia (Turkki). Shandong Lunengin ja Corinthiansin kausilla hän voitti myös Brasilian Serie A:n ja Kiinan superliigan mestaruudet. Alanayasporissa Vagner Love ei onnistunut maalinteossa seitsemään ensimmäiseen otteluunsa, mutta voitti lopulta Turkin superliigan maalikuninkuuden 23 maalilla 20:ssä ottelussa. Hän siirtyi samassa sarjassa pelaavaan Besiktasiin tammikuussa 2018.


title: Vágner Love

text: Vágner Love on pelannut Brasilian maajoukkuessa 25 ottelua joissa hän on tehnyt yhdeksän maalia. Hän on voittanut joukkueessa Copa Américan vuosina 2004 ja 2007.


title: Warhammer

text: Warhammer tarkoittaa seuraavia:


title: Itsepetos

text: Itsepetos on tilanne, jossa ihminen ei-tietoisesti tulkitsee todellisuutta halujensa ja toiveidensa mukaisesti vääristellen totuutta ja lopulta uskoen unelmaansa. Vääristellyn käsityksen avulla voi välttää tuskan, jonka oikea tieto aiheuttaisi. Ensisijaisesti itsepetos kohdistuu yleisesti tavoiteltuihin ilmiöihin, kuten haluun onnistua ja olla rakastettu, mutta myös riippuvuuksista kärsivä pettää usein itseään. Itsepetos voi tuoda ihmiselle lohtua. Se liittyy teeskentelyyn, valehteluun ja heikkotahtoisuuteen. Vasta kun petos on päättymässä, pettäjälle alkaa paljastua paitsi se, miten asiat todella ovat, myös se, että hän itse on ollut hölmö.


title: Arsenal de Sarandí

text: Arsenal Fútbol Club, yleensä kutsutaan nimellä Arsenal de Sarandí, on jalkapalloseura Sarandín kaupunginosasta Avellanedasta, Argentiinasta.


title: Arsenal de Sarandí

text: Arsenalin perusti tammikuussa 1957 joukko nuoria miehiä Julio Grondonan johdolla. Seuran nimi on peräisin samannimiseltä lontoolaisjoukkueelta Arsenal Football Clubilta. Joukkueen peliasun värit valittiin muiden avellanedalaisjoukkueitten Racing Clubin (vaaleansininen) ja Independiente (punainen) väreistä. Julio Grondona toimi seuran puheenjohtajana aina vuoteen 1979, jolloin hän siirtyi nykyiseen tehtäväänsä Argentiinan jalkapalloliiton puheenjohtajana. Seuran puheenjohtajana jatkoi hänen veljensä Héctor ja myöhemmin hänen poikansa Julio Ricardo. Historiansa aikana seura nousi porras poltaalta ylemmille sarjatasoille vuosina 1962, 1986, 1992 ja viimein vuonna 2002 pääsarjaan.


title: Arsenal de Sarandí

text: Historiansa aikana Arsenal ei ole koskaan kyennyt voittamaan Argentiinan liigamestaruutta, mutta kansainvälisiä pokaaleita kylläkin. Sijoituttuaan kotimaansa liigassa viidenneksi edelliskaudella, pääsi Arsenal mukaan Copa Sudamericanaan, jossa se pudotti tieltään useita suurempia vastustajia kuten argentiinalaisen suurseuran San Lorenzon, meksikolaisen Guadalajaran, rangaistuspotkukilpailuun venyneessä välierässä buenosairesilaisen River Platen ja loppuottelussa meksikolaisen Américan.


title: Arsenal de Sarandí

text: Vuonna 2008 seura voitti Japanin Cupin ja Copa Sudamericanan välillä pelatun Suruga Bank -cupin, missä vastassa oli Gamba Osaka.


title: Kipinä (moottori)

text: Kipinä-moottori oli Kuopion Osuuskonepajan vuonna 1911 kehittämä kaksitahtimoottori, jota valmistettiin vuosina 1914–1980. Ensimmäisen Kipinä-moottorin sytytysjärjestelmä perustui kipinäinduktoriin, toisin kuin lähes kaikki sen jälkeiset koneet, jotka oli varustettu magneetolla.


title: Kipinä (moottori)

text: Tunnusomaista Kipinälle oli hidas pyörintänopeus, joka mahdollisti suoravedon venekäytössä ja antoi moottorille omaleimaisen äänen.


title: Kipinä (moottori)

text: Ennen Kipinän valmistamista Kuopion Osuuskonepaja yritti vuonna 1911 valmistaa perämoottoria, jonka rakenne oli lainattu lähes suoraan Evinruden vuonna 1904 esittelemästä 2,5 hv:n perämoottorista. Kone kulki nimellä ”Kalla”, mutta se ei päässyt sarjatuotantoon lähinnä perävaihteen teko-ongelmien johdosta. Myös 1913 valmistetun Kalla-keskimoottorin keskeisin rakenne on kopioitu melko tarkkaan samasta Evinruden 2,5 hv perämoottorin moottorista.


title: Kipinä (moottori)

text: Kipinä-moottoria valmistettiin useassa paikassa, ja valmistajia oli useita. Tuotemerkkiä ei ole rekisteröity, joten kyseisellä nimellä valmistettiin samantyyppisiä moottoreita eri paikoissa.


title: Kipinä (moottori)

text: Kipinöiden valmistus loppui vuonna 1980, joskin ulkonäkö oli vuosien varrella muuttunut ja tehoakin oli tullut moninkertaisesti lisää.


title: African Express Airways

text: African Express Airways on kenialainen lentoyhtiö. Sen kotipaikka on Jomo Kenyattan kansainvälinen lentoasema Nairobissa. Se on perustettu 1986 ja se aloitti lennot saman vuoden toukokuussa.African Express Airwaysin laivasto koostuu seuraavista lentokoneista (heinäkuu 2015):


title: Olympia (moottorimerkki)

text: Olympia on Suomen Moottoritehdas Oy:n 4-tahti-moottorisarjan merkki. Olympiaa käytettiin sekä vene- että maamoottoreina. Moottoreissa oli sytytyksenä Bosch-magneetto, kaasuttimena joko oma Olympia-kaasutin tai isommissa moottoreissa Schebler- tai Amal-kaasutin. Suomen moottoritehdas perustettiin Vaasaan vuonna 1920, ja Vaasassa on Olympia-moottorin mukaan nimetty Olympiakatu.


title: Christian Fabrice Okoua

text: Christian Fabrice Okoua (s. 19. marraskuuta 1991) on norsunluurannikkolainen jalkapalloilija, pelipaikaltaan maalivahti. Hän on pelannut koko vuonna 2008 alkaneen ammattilaisuransa Africa Sports National -joukkueessa.


title: Christian Fabrice Okoua

text: Okoua oli mukana Norsunluurannikon maajoukkueessa Pekingin olympialaisissa 2008. Hän pelasi myös Toulon Tournament -turnauksessa 2008.


title: Mayotten lippu

text: Mayotten lippu on yksi Mayotten käyttämistä tunnuksista. Sen suhteet ovat 2:3. Lippu ei ole virallinen, mutta sitä käytetään Ranskan lipun sijaan. Lipussa on kaksi merihevosta, jotka tukevat vaakunaa. Lipun yläkulmassa lukee "MAYOTTE".


title: Stade Robert Champroux

text: Stade Robert Champroux on monikäyttöinen stadion Abidjanissa Norsunluurannikolla. Nykyään sitä käytetään enimmäkseen jalkapallossa, sillä se on Africa Sports Nationalin, Stade d'Abidjanin, Jeunesse Club d'Abidjanin ja Stella Club d'Adjamén kotikenttä. Stadionille mahtuu 20 000 ihmistä.


title: Lehtipuut

text: Lehtipuu on yhteisnimitys koppisiemenisiin kasveihin kuuluville puille, joilla on yleensä leveät lehdet toisin kuin havupuilla, joiden lehdet ovat usein kapeita neulasia tai pieniä suomulehtiä. Tosin myös joillakin koppisiemenisiin kasveihin kuuluvilla puilla, kuten kasuariinoilla ("Casuarina") on hyvin pienet suomumaiset lehdet. Trooppisella ja subtrooppisella vyöhykkeellä kasvaa runsaasti ainavihantia lehtipuita, mutta lauhkean vyöhykkeen lehtipuut ovat kesävihantia eli talvella lehdettömiä.


title: Lehtipuut

text: Lehtipuut ovat koppisiemenisiä, enimmäkseen kaksisirkkaisia kasveja. Taksonomisesti lehtipuut eivät kuitenkaan muodosta yhtenäistä ryhmää, vaan ne kuuluvat moniin eri heimoihin, joista useimpiin kuuluu myös pensaita ja ruohokasvejakin. Suomessa kasvavista lehtipuista esimerkiksi koivut ("Betula") ja lepät ("Alnus") kuuluvat koivukasvien ("Betulaceae"), kotipihlaja ("Sorbus aucuparia") ja tuomi ("Prunus padus") ruusukasvien ("Rosaceae") heimoon.


title: Wouter Weylandt

text: Wouter Weylandt (27. syyskuuta 1984 Gent, Belgia – 9. toukokuuta 2011 Rapallo, Italia) oli belgialainen maantiepyöräilijä. Hän edusti Quick Step -tallia 2004–2010. Kaudeksi 2011 hän siirtyi UCI ProTour -tasolla kilpailevaan luxemburgilaiseen Team Leopard-Trek -joukkueeseen. Hän voitti Espanjan ympäriajon 2008 17. etapin massakirin jälkeen. Vuoden 2010 Italian ympäriajossa hän voitti Alankomaissa ajetun kolmannen etapin.


title: Wouter Weylandt

text: Weylandt kuoli vuoden 2011 Italian ympäriajossa kaaduttuaan kolmannella etapilla alamäessä. Häntä yritettiin elvyttää tuloksetta, sillä hän kuoli välittömästi saamiinsa vammoihin.


title: Kaasukääpiö

text: Kaasukääpiö tai mini-Neptunus on Neptunusta pienempi planeetta, jolla on ympärillään vetykaasukehä. Kaasukääpiö on yleisnimitys mille tahansa noin 2–10 Maan massaiselle planeetalle, jolla on ympärillään paksu vetykaasukehä. Jos kaasukääpiön sisäinen rakenne muistuttaa huomattavasti Neptunusta, kyseessä on mini-Neptunus.


title: Kaasukääpiö

text:
Kaasukääpiö on ikään kuin pieni jättiläisplaneetta. Jättiläisplaneettojen yleisimmät kaasut ovat vety ja helium. Maan tyyppinen planeetta kykenee vetovoimallaan pitämään heliumia, jos sen massa on noin 1,5 Maan massaa ja säde noin 1,25 Maan sädettä. 3,5 Maan massainen supermaapallo
kykenisi noin 1,5 Maan säteisenä pitämään vetyä.


title: Kaasukääpiö

text: Kaasukääpiöllä ja mini-Neptunuksella on paksu enimmäkseen vedystä ja heliumista koostuvat kaasukehä.


title: Kaasukääpiö

text: Toisin kuin esimerkiksi supermaapallot, kaasukääpiöt lienevät elinkelvottomia, mutta niillä saattaa olla suuria elinkelpoisia kuita. Kaasukääpiön elinkelvottomuus johtuu hengityskelvottomasta kaasukehästä.


title: Kaasukääpiö

text: Kaasukääpiön sisäinen rakenne on moninainen sisältäen vaihtelevia määriä rautaa, silikaattia, hiiltä, jäätä, vettä tai muuta nestettä kaasukehän kaasujen lisäksi. Tyypillisellä mini-Neptunuksella on luultavasti kaasukehän alla meri (vesi, ammoniakki jne.), sen alla jäätä ja sisinnä kiviydin niin kuin Neptunuksellakin lienee.


title: Kaasukääpiö

text: Yleensä kaasukääpiö on Uranuksen ja Neptunuksen tyyppisten ”jääjättiläisten” pienempi malli, "mini-Neptunus". Näiden uskotaan olevan melko yleisiä eksoplaneettojen joukossa, vaikkei niitä ole aurinkokunnassamme.


title: Kaasukääpiö

text: Mini-Neptunukset muistuttavat supermaapalloja massaltaan, mutta mini-Neptunuksilla on pieni tiheys keveän kaasu-jää-nesterakenteen takia.


title: Kaasukääpiö

text: Eräiden arvioiden mukaan on noin 2–4 Maan säteinen ja 2–20 Maan massainen planeetta, joidenkin lähteiden mukaan massan yläraja olisi 10–14 Maan massaa.


title: Kaasukääpiö

text: Monet havainnot ja laskelmat viittaavat siihen, että mini-neptunuksen säteen alaraja on 1,6 Maan sädettä ja massan alaraja 6 Maan massaa.


title: Kaasukääpiö

text: Jotta kaasukääpiön kaasukehä pysyisi, planeetan on oltava melko kaukana keskustähdestään. Näin koska lähellä keskustähteä kuumassa vetykaasukehä karkaa helposti avaruuteen. Tällöin kaasukääpiö muuttuu esim. valtameriplaneetaksi tai rautasilikaattipitoiseksi supermaaksi. Silloin toisaalta monet väitetyt supermaapallot ovatkin ehkä mini-Neptunuksia.


title: Kaasukääpiö

text:
Mm. Kepler-11f:ää pidetään todennäköisenä mini-Neptunuksena. Kepler-11f on keskimäärin yhtä harva kuin jättiläisplaneetat, mutta sen massa on pieni.
Kohteen massa on 1,1–4,5 Maan massaa, keskimäärin 2,3 maan massaa ja säde 2,6 maan sädettä. Silloin kohteen tiheys on 0,3–1,4 g/cm, keskimäärin 0,7 g/cm mikä on sama kuin Saturnuksen. Tämä kohde kiertää Aurinkoa muistuttavaa keskustähteä 0,25 AU päässä siitä ja tällöin planeetan arvioitu pintalämpötila on 525–544 K eli noin 270 astetta. Planeetta on silloin Merkuriusta kuumempi. Laskujen perusteella oletetaan, että tällä eksoplaneetalla on paljon kaasua ympärillään. Tällöin planeetan kaasua melko varmasti karkaa avaruuteen.


title: Työeläkevakuutusyhtiöt Suomessa

text: Työeläkevakuutusyhtiö on työeläkevakuutuksia myöntävä vakuutusyhtiö. Suomessa toimii neljä työeläkevakuutusyhtiötä: Elo, Ilmarinen, Varma ja Veritas. Entisistä työeläkeyhtiöistä Eläke-Fennia ja Eläke-Tapiola yhdistyivät 2013 muodostaen Elon, Etera yhdistyi Ilmariseen 2018 ja Pensions-Alandia Veritakseen 2019.


title: Työeläkevakuutusyhtiöt Suomessa

text: Suomessa toimivia vakuutusyhtiöitä säätelee vakuutusyhtiölaki, ja EU:n vakuutusyhtiöitä koskevat direktiivit.


title: Työeläkevakuutusyhtiöt Suomessa

text: Suomen lakisääteinen työeläkevakuutustoiminta on katsottu siinä määrin muusta vakuutustoiminnasta poikkeavaksi alaksi, että työeläkevakuutusyhtiöitä varten on säädetty oma laki (Laki työeläkevakuutusyhtiöistä, 354/1997). Vakuutusyhtiölaki koskee soveltuvin osin. Erityispiirteet perustuvat siihen että yhtiöiden ensisijainen tehtävä on lakisääteisen työeläkeliikkeen hoitaminen. Työeläkemaksujen keräämisen ja eläkkeiden maksamisen lisäksi yhtiöiden tehtävänä on hankkia hallittavina oleville työeläkevaroille mahdollisimman hyvä, vakaa ja pitkäaikainen tuotto. Erityislainsäädännöllä halutaan myös varmistaa työeläkevakuutusyhtiöiden itsenäisyys suhteessa samaan yhtiöryhmään kuuluviin muihin vakuutusyhtiöihin.


title: Työeläkevakuutusyhtiöt Suomessa

text: Laki on taannut työmarkkinajärjestöille vähintään puolet työeläkeyhtiöiden hallituspaikoista. Kiintiöstä 2/3 kuuluu ammattiliittojen keskusjärjestöille. Järjestely on kansainvälisesti poikkeuksellinen.


title: Työeläkevakuutusyhtiöt Suomessa

text: Vuonna 2017 Savon Sanomat puolusti aloitetta pk-yrittäjien ja järjestäytymättömien palkansaajien edustuksesta eläkeyhtiöiden hallituksiin ja hallintoneuvostoihin. EK ja SAK vastustivat tätä, mutta lehden mukaan ne eivät edusta läheskään kaikkia työnantajia ja työntekijöitä. 40 % työntekijöistä ei kuulu ammattiliittoihin. Kuitenkin työeläkemaksut ovat pakollisia. Esimerkiksi STTK:n puheenjohtaja on Varman ja SAK:n puheenjohtaja Ilmarisen varapuheenjohtaja.


title: Työeläkevakuutusyhtiöt Suomessa

text:
Vakavaraisuus on tärkeä kilpailukeino ja vaikuttaa yrityksen kykyyn jakaa hyvityksiä.
Finanssivalvonta julkaisee vuosittain tietoja työeläkeyhtiöiden vakavaraisuuksista. Riskinkestävyys tarkoittaa kykyä kestää markkinaheilahteluja. Sitä mitataan vakavaraisuusasteella eli toimintapääoman suhteella verrattuna vastuuvelkaan (%).


title: Työeläkevakuutusyhtiöt Suomessa

text: Toimintapääoman suhde vakavaraisuusrajaan on säädösten mukaan 2/3 vakavaraisuusrajasta. Eläkeyhtiöiden sijoitustoiminnan sääntelyä ja vakavaraisuusrajan laskutapaa muutettiin vuoden 2007 alussa suuremman tuoton ja riskin lisäämiseksi.


title: Työeläkevakuutusyhtiöt Suomessa

text: Finanssikriisin johdosta työeläkevakuutusyhtiöiden vakavaraisuudet putosivat loppuvuodesta 2008 voimakkaasti, jolloin niiden vakavaraisuuden tukemiseksi säädettiin poikkeuslaki (853/2008), jolla laskettiin tuottovaatimusta vuodelta 2008, kasvatettiin osaketuottojen perusteella huomioon otettavaa erää ja rinnastettiin osa vastuuvelkaan kuuluvaa vastuuta toimintapääoman eräksi. Lisäksi toimintapääoman vähimmäismäärä laskettiin kahteen prosenttiin vuosiksi 2008-2010. Poikkeuslain vaikutus työeläkevakuutusyhtiöiden vakavaraisuuteen vaihtelee yhtiöittäin, mutta keskimäärin se on noin 9 prosenttiyksikköä.


title: Työeläkevakuutusyhtiöt Suomessa

text: Sittemmin sijoitustuotot ovat elpyneet, ja kevään 2015 tilanteessa yhtiöiden toteutunut pitkän tähtäyksen sijoitustuotto oli tavoitetasolla.


title: Työeläkevakuutusyhtiöt Suomessa

text: Suomessa toimivat ainakin seuraavat työeläkevakuutusyhtiöt. Niiden perässä on mainittu yhtiöiden lähipiiriin kuuluvia vakuutuskonserneja.


title: Työeläkevakuutusyhtiöt Suomessa

text: Finanssivalvonnan mukaan työeläkeyhtiöt suosivat "omia" vakuutusryhmittymiään vaikkeivät saisi. Niiden tulisi toimia itsenäisesti.


title: Työeläkevakuutusyhtiöt Suomessa

text: Koska työeläkemaksut perustuvat lakiin, normaali hintakilpailu eläkeyhtiöiden välillä ei toimi. Tyky-rahoja käytetäänkin asiakkaiden kalasteluun, vaikka Finanssivalvonnan mukaan ne pitäisi käyttää korkeaan työttömyyseläkeriskiin puuttumiseen. Esimerkiksi Varma tarjosi Raha-automaattiyhdistykselle 755 000 euroa asiakkuudesta, vaikka RAY:n työntekijät ovat keskimäärin 35-vuotiaita, usein opiskelijoita.


title: Työeläkevakuutusyhtiöt Suomessa

text: Finanssivalvonnan mukaan vakuutusryhmittymät "ostavat" itselleen asiakkaita työeläkeyhtiöiden työhyvinvointirahoilla. Rahaa luvataan vastineeksi ryhmittymän kokonaisasiakkuudesta. Työhyvinvointirahojen jako onkin keskittynyt esimerkiksi 5-6 prosentille Ilmarisen ja Varman asiakkaita, vaikka kaikki asiakkaat joutuvat maksamaan niitä samassa suhteessa. Rahaa voidaan antaa jopa monikymmenkertainen määrä verrattuna asiakkaan maksamaan summaan. Saajat ovat usein uusia asiakkaita. Helsingin Sanomien julkistamassa viestissä tarjous työhyvinvointirahoista kytkettiin suoraan ryhtymiseen kokonaisasiakkaaksi. Fiva on huomattanut epäkohdasta vuodesta toiseen.


title: Työeläkevakuutusyhtiöt Suomessa

text: STM:n selvitysmies Osmo Soininvaara onkin tästä syystä esittänyt työhyvinvointitehtävien siirtämistä työeläkeyhtiöiltä esimerkiksi Työterveyslaitokselle.


title: Työeläkevakuutusyhtiöt Suomessa

text: Satoja miljoonia euroja työeläkerahoja on käytetty myös liiketoimiin uusien asiakkaiden kanssa. Finanssivalvonta salaa osan näistä liiketoimista ja työhyvinvointirahoista, vaikka eläkeyhtiöt raportoivat ne sille. Helsingin Sanomien mukaan tämä tekee toimien julkisen valvonnan osittain mahdottomaksi.


title: Työeläkevakuutusyhtiöt Suomessa

text: Vuoden 2013 hovioikeuden tuomion mukaan Varma hankki vuonna 2006 CR-Keskus Oy:n asiakkaakseen maksamalla 3,5-kertaisen ylihinnan tämän toimitiloista. Työeläkeyhtiöt tekevät kai kymmenittäin samantapaisia kauppoja joka vuosi.


title: Työeläkevakuutusyhtiöt Suomessa

text: Savon Sanomien mukaan työeläkeyhtiö Ilmarinen osti Finnairin pääjohtaja Mika Vehviläisen kalliin asunnon ylihintaan vuonna 2011, kun se ei ollut mennyt kaupaksi. Finnair on Ilmarisen suurasiakas. Päätöksen hyväksynyt Ilmarisen toimitusjohtaja Harri Sailas oli valtionyhtiö Finnairin hallituksen puheenjohtaja. Vehviläinen istui Ilmarisen hallintoneuvostossa.


title: Työeläkevakuutusyhtiöt Suomessa

text: Sosiaali- ja terveysministeriön entinen ylijohtaja Tarmo Pukkila moitti kauppaa ja vaati selvitystä vastaavista kaupoista työeläkevaroilla. Hän myös kieltäisi eläkeyhtiöiden johdon toimimisen pörssiyhtiöiden hallituksissa.


title: Työeläkevakuutusyhtiöt Suomessa

text: Jo vuonna 2003 Björn Wahlroos oli sanonut, että työeläkeyhtiöt maksavat ylihintaa kiinteistöistä saadakseen vastapalvelukseksi asiakkuuksia. Hän ihmetteli, miksi viranomaiset eivät puutu asiaan, vaikka se oli yleisesti tiedossa. Sammon konsernijohtaja Wahlroos vaatikin työeläkerahojen keskittämistä esimerkiksi Eläketurvakeskuksen hallinnoitaviksi, koska järjestelmä ei nytkään ole "yksityinen" eikä kilpailullinen. Myös Osmo Soininvaara pitää "yksityisiä" työeläkeyhtiöitä turhina eläkepolitiikassa mutta epäilee työnantajien olevan este niiden lakkauttamiselle.


title: Työeläkevakuutusyhtiöt Suomessa

text: Työeläkeyhtiö Varman varatoimitusjohtaja Markku Hyvärinen, entinen Sdp:n puoluesihteeri, jakoi työeläkevakuutusyhtiön rahaa Sdp:lle, Keskustalle ja Kokoomukselle vuoteen 2008 asti. Sen jälkeenkin ainakin Eläke-Tapiola, Eläke-Fennia, Kuntien eläkevakuutus, Maatalousyrittäjien eläkelaitos, Veritas ja Varma ovat tukeneet puolueita tai poliitikkoja ostamalla vaaliseminaarilippuja.


title: Työeläkevakuutusyhtiöt Suomessa

text: Työeläkeyhtiöiden heikkojen tuottojen vuoksi vuonna 2011 ETK:n työryhmä esitti reaalituottotavoitteen pudottamista 4 prosentista 3,5 prosenttiin. Esimerkiksi Ilmarinen kertoi tuottonsa olleen vuodesta 1997 asti keskimäärin vain 3,6 prosenttia.


title: Työeläkevakuutusyhtiöt Suomessa

text: Vuonna 2016 ETK uhkasi eläkemaksujen nousevan 24,4 prosentista 28 prosenttiin, koska kymmenen vuoden reaaliset sijoitustuotot ovat jääneet 2,8 prosenttiin tavoitellun 3,5 prosentin sijaan.


title: Työeläkevakuutusyhtiöt Suomessa

text: Maailman osakeindeksi (MSCI) tuotti 8 % vuodessa 31.12.1996 - 31.8.2015, 7 % viimeisinä 10 vuotena. Inflaatio oli 2 %.


title: Työeläkevakuutusyhtiöt Suomessa

text: Eläketurvakeskuksen mukaan 1940-luvulla syntyneiden työeläkemaksuille maksetaan eläkkeinä 6,5 prosentin reaalituotto ja 1970-luvulla ja myöhemmin syntyneille 2,3 prosenttia. Naiset saavat 2 prosenttiyksikköä enemmän tuottoa kuin miehet, nuorimmissa ikäluokissa yhden.


title: Työeläkevakuutusyhtiöt Suomessa

text: Työeläkeyhtiöiden matalat tuotot nostavat sosiaaliturvajärjestelmään kuuluvia palkansaajien työeläkemaksuja. Prosenttiyksikkö tuotossa vastaa kahta prosenttiyksikköä eläkemaksussa. Vuonna 2013 työeläkeyhtiöiden pörssiosakesijoitusten tuotot olivat 18 - 22 % ja Kevan reilut 16 %. Sijoittaminen neutraaliin indeksirahastoon (ETF) olisi tuottanut yli 30 % ja neutraaliin Suomen indeksirahastoon 30 %. Tällainen passiivinen sijoitus olisi kasvattanut eläkerahastoja useilla miljardeilla nykyiseen verrattuna. Taloustoimittaja Marko Erolan mukaan rahoitustiede suosittaakin tällaista passiivista sijoittamista: mitä pidempään sijoitetaan aktiivisesti, sitä varmemmin hävitään passiivisille sijoituksille. Erola ihmettelee, miksi eläkeyhtiöt eivät noudata rahoitustieteen tuloksia vaan arvailevat kurssivoittajia ja palkkaavat kalliita hedge-rahastoja, vaikka se tuottaa tappiota. Yksi työntekijä voisi vähällä vaivalla sijoittaa rahat indeksirahastoihin.


title: Työeläkevakuutusyhtiöt Suomessa

text: Järjestelmän puolustajat puolestaan voivat huomauttaa, että edullisimpien sijoitusten näkeminen etukäteen on yleensä mahdotonta. Toisaalta tämä puoltaisi juuri Erolan suosittamia indeksisijoituksia kalliimman "aktiivisen" varainhoidon sijaan. Myös yllä kuvatut työeläkevarojen väärinkäytökset ovat osasyy alhaisiin tuottoihin. Indeksisijoituksissa sellaiset eivät olisi mahdollisia. Sijoitusmarkkinoiden tuotto on kytköksissä riskiin siten, että suurimmat tuotot saadaan kaikista riskillisimmistä instrumenteista. Työeläkeyhtiöillä on varsin tiukat vakavaraisuusvaatimukset ja koko eläkevastuu on oltava joka hetki katettuna. Yhtiöiden sijoitustoimintaan liittyvä turvaamisvaatimus rajoittaa niiden riskinottomahdollisuutta. Kaikkien työeläkeyhtiöiden sijoitusomaisuus onkin hajautettuna eri omaisuuslajeihin, kuten osakkeet, joukkovelkakirjat, rahamarkkinasijoitukset, kiinteistöt, takaisinlainaus vakuutuksenottajille, hedge-rahastot ja johdannaisinstrumentit. Sijoituksia hajautetaan myös maantieteellisesti. Toisaalta Wahlroosin ehdottama keskitetty malli Erolan ehdottamilla indeksisijoituksilla mahdollistaisi halvemman ja laajemman hajautuksen ja poistaisi yhtiökohtaiset riskit. Yhdistäminen jo sinänsä tunnetusti pienentää volatiliteettia. Hedge-rahastoja ja johdannaisia käytetään ensisijaisesti niiden tuottaman hajautushyödyn ja riskinhallinnan takia. Hedge-rahastoilla on keskenään hyvin erilaisia sijoituspoliitikkoja ja oikein käytettynä ne turvaavat sijoitussalkun tuottoa silloin, kun muut instrumentit tuottavat tappiota. Ajantasaista tietoa työeläkevakuutusyhtiöiden tilasta saa Työeläkevakuuttajat TELAn sivuilta.


title: Työeläkevakuutusyhtiöt Suomessa

text: Myös MSCI-indeksin tuotto vaihtelee rajusti, ja riippuu siitäkin, missä valuutassa tuotto lasketaan. Aikavälillä 2001-2014 vuosituotto on ollut Yhdysvaltain dollareissa laskettuna alimmillaan -40,33 % ja korkeimmillaan 33,76 %. Keskituotoksi tuolla aikavälillä tulee 4,94 %/v korkoa korolle laskien. Eurosijoittajan näkökulmasta tuotto jäi alhaisemmaksi noin 3 %/v tasolle, sillä euro vahvistui suhteessa dollariin noin 20 % vuoden 2001 tasosta vuoden 2014 loppuun. 2000-luvulla eurolla on saanut alimmillaan 0,85 USD vuonna 2001 ja korkeimmillaan 1,6 USD vuonna 2008.


title: Circus (Britney Spearsin albumi)

text: Circus on yhdysvaltalaisen poplaulaja Britney Spearsin kuudes studioalbumi. Albumi julkaistiin 2. joulukuuta 2008 (Yhdysvalloissa), jolloin Spears täytti myös 27 vuotta. Albumi vuosi internetiin viikolla 46. Suomen iTunesiin ja muihin nettikauppoihin levy julkaistiin 28. marraskuuta, mutta fyysisesti se oli ostettavana 3. joulukuuta eteenpäin. Albumi myi ensimmäisellä viikollaan 505 000 kappaletta. Albumia on myyty Yhdysvalloissa 1 647 000 kappaletta ja maailmanlaajuisesti 3,5 miljoonaa kappaletta.


title: Circus (Britney Spearsin albumi)

text: Spearsin viides kiertue The Circus Starring Britney Spears alkoi 3. maaliskuuta 2009 New Orleansissa. Se on Spearsin tähänastisista kiertueista suurin. Spears esiintyi 97 kertaa Yhdysvalloissa, Euroopassa ja Australiassa. Spears esiintyi myös ensimmäisen kerran Suomessa, 16. heinäkuuta 2009 Hartwall Areenalla. Kiertue oli loppuunmyyty ja Spears tienasi kiertueellaan 131,8 miljoonaa dollaria. Spears esitti "Circus" -albumiltaan kappaleet "Circus", "Womanizer", "If U Seek Amy", "Radar" ja "Mannequin".


title: Circus (Britney Spearsin albumi)

text: Albumin paras sija oli 1.


title: Siddharta

text: Siddharta on vuonna 1995 toimintansa aloittanut slovenialainen rock-yhtye. Nimensä ryhmä on ottanut saksalaisen kirjailijan Hermann Hessen Siddhartha-romaanista, joskin jätti nimestä yhden h-kirjaimen pois.


title: Siddharta

text: Siddharta perustettiin vuoden 1995 alkuneljänneksellä, ensin nelihenkiseksi. Perustajajäsenet olivat Tomi Meglič, Primož Benko, Primož Majerič ja Boštjan Meglič. Ensimmäinen konsertti järjestettiin saman vuoden maaliskuun 17. päivänä paikallisessa koulussa, jota yhtye oli jo aiemmin käyttänyt harjoittelupaikkanaan. Yleisöä oli noin 40 henkilön verran.


title: Siddharta

text: Siddhartan musiikillinen ilmaisu laajeni 1996, kun Cene Resnik tuli mukaan kokoonpanoon saksofonistiksi ja kosketinsoittajaksi. Kumpaakaan instrumenttia ei yhtyeessä ollut sitä ennen soitettu.


title: Siddharta

text: Siddhartan ensimmäistä pitkäsoittoa "ID" äänitettiin vuoden 1998 huhtikuusta seuraavan vuoden helmikuuhun. Julkaisu tapahtui 27. toukokuuta 1999, ja "ID" ansaitsi myynnillään tekijöilleen platinalevyn. Julkaisun aikoihin kosketinsoittaja Tomaž Okroglič-Rous liittyi ryhmän jäseneksi. "ID":in kannen suunnitteli kaksi taideopiskelijaa, Maja Bagič ja Ivijan Mujezinovič. Levyn myötä yhtye käynnisti keväällä 1999 yli 50 konsertin mittaisen kiertueen ja nousi huomattavaan suosioon. Se mm. esiintyi Slovenian suurimmassa musiikkifestivaalissa Rock Otočecissa kahden ulkomaalaisen esiintyjän, Liquidon ja Dog Eat Dogin, lämmittelijänä.


title: Siddharta

text: Kiertueen ollessa vielä käynnissä Siddharta solmi levytyssopimuksen Universal Music Groupiin kytkeytyneen Multimedia Recordsin kanssa syyskuussa 1999. Kuukautta myöhemmin "ID" julkaistiin uudelleen, ja tällä kertaa levy sisälsi bonus-kappaleena Siddhartan vanhimman laulun, "Stipen"..


title: Siddharta

text: Toinen studioalbumi "Nord" julkaistiin 9. toukokuuta 2001. Useat ulkopuoliset muusikot, kuten Tomaž Humar, Robert Rebolj, Boštjan Gombač ja Bojan Cvetrežnik osallistuivat sen työstämiseen. Albumia myytiin Slovenian mittakaavassa historiallisen hyvin; yli 7 000 kopiota alle kahdessa kuukaudessa. Slovenian markkinoilla vain U2 on yltänyt parempaan. Siddharta aloitti levyn ilmestyttyä kiertueen, joka sisälsi lähes 80 esitystä eri puolilla Sloveniaa ja keräsi runsaasti yleisöä.


title: Siddharta

text: "Nordilta" muistetaan erityisesti laulut "B Mashina" ja "Samo Edini". Ensin mainittu pysyi hyvillä listasijoituksilla yli kaksi kuukautta. "B Mashinaan" tehty musiikkivideo näytettiin ensimmäisen kerran televisiossa vain kolme päivää ennen pitkäsoiton ilmestymistä kauppoihin. Löytääkseen tuoreita kasvoja videolle Siddharta järjesti avoimen koe-esiintymisen ljubljanalaisessa teatterissa 23. huhtikuuta 2001. Kaksipäiväiset kuvaukset aloitettiin jo seuraavana päivänä. Videon ohjasi arvostettu kroatialainen ohjaaja Gonzo.


title: Siddharta

text: Myös "Samo Ediniin" tehtiin musiikkivideo. Sen ohjasi elokuvaohjaajanakin tunnettu Sašo Podgoršek.


title: Siddharta

text: Helmikuussa 2002 Siddhartan basisti Primož Majerič päätti jättää yhtyeen henkilökohtaisista syistä. Tiettävästi Majeričin ja yhtyeen muiden jäsenten välillä ei ollut eroon johtaneita tai siitä johtuneita riitoja. Siddharta jatkoi jonkin aikaa esiintymistä ilman basistia, kunnes uusi soittaja Jani Hace liittyi kokoonpanoon.


title: Siddharta

text: Keväällä 2002 Siddhartha alkoi myös työstää remix-albumi "Silikon Deltaa", joka julkaistiin 19. kesäkuuta. Usean tunnetun slovenialaisen DJ:n ja artistin, kuten Umekin, Laibachin, Kanzyanin ja Jamirkon panos kuuluu levyn sisällössä. "Silikon Deltan" ilmestyessä julkistettiin myös uusi "Under Venus" -laulun musiikkivideo, joka oli animoitu tietokoneella. Video voitti Viktor-gaalassa parhaan videon palkinnon. Palkintoa ei ollut annettu koskaan aiemmin.


title: Siddharta

text: Heinäkuussa 2003 Siddhartan ja Multimedia Recordsin vuosia jatkunut yhteistyö päättyi, ja yhtye siirtyi Kif Kif Records -nimisen levy-yhtiön riveihin. Siddhartan kolmas studioalbumi "Rh-" ilmestyi vain kuukautta myöhemmin, 13. elokuuta. Levy kävi edeltäjiensä tavoin hyvin kaupaksi. Sen 15 kappaleesta kaksi oli englanninkielisiä, kun sitä vastoin "ID" ja "Silicon Delta" olivat kumpikin sisältäneet vain yhden englanninkielisen laulun. Syyskuussa 2003 yhtye vieläpä julkaisi täysin englanninkielisen version uutuuslevystään. "Rh-":n laulujen lisäksi julkaisu sisälsi kaksi bonus-kappaletta. Sitä painettiin vain 1500 kappaletta ja myytiin nimellä "Rh- Bloodbag Limited Edition". Laulaja Tomi Meglič perusteli painoksen huomattavaa pienuutta toteamalla, että "Rh- Bloodbag Limited Edition" tehtiin lähinnä siksi, että Siddhartalla olisi valmiina yksi englanninkielinenkin levy näytettäväksi ulkomaisille levy-yhtiöille, mikäli yhtyeelle ilmenisi tilaisuus kansainväliseen uraan


title: Siddharta

text: 21. maaliskuuta 2005 Siddharta julkaisi uudelleen englanninkielisen versionsa "Rh-":sta, tällä kertaa nimellä "Rh- (English)". Se ei ollut aivan identtinen kopio kahden vuoden takaisesta rajoitetusta painoksesta, sillä vuoden 2005 versiolta puuttuivat bonus-kappaleet.


title: Siddharta

text: Lähes puoli vuotta kestäneen kirjoitus- ja äänitysrupeaman jälkeen Siddhartan neljäs studioalbumi "Petrolea" ilmestyi 4. kesäkuuta 2006. Se nousi listaykköseksi, säilytti asemansa usean viikon ajan ja ylitti platinalevyyn oikeuttavan myyntimäärän. Vuoden loppupuolella yhtye konsertoi noin 20 paikassa eri puolilla Sloveniaa soittaen sekä "Petrolean" kappaleita että vanhempaa tuotantoa. Kiertuetta oli todistamassa yhteensä 50 000 ihmistä, joista 15 000 näki kiertueen päättäneen ulkoilmakonsertin Ljubljanassa. Esitys myös televisioitiin ja soitettiin radiossa.


title: Siddharta

text: Vuonna 2007 Siddhartalta ilmestyi uusi minialbumi "Male Roke" sekä kaksi kokoelmaa. 14. toukokuuta julkaistu "Male Roke" sisältää kolme versiota nimilaulusta sekä live-äänitykset kappaleista "Plastika", "Domine" ja "Homo Carnula".


title: Siddharta

text: Toinen vuoden 2007 kokoelmista, "Izštekani", sisältää akustisen radioshow'n. Julkaisuun kuuluu sekä CD että DVD. "Izštekania" myytiin kuudella erilaisella kannella; yksi jokaista yhtyeen jäsentä kohti. Toinen kokoelmajulkaisu on neljä CD:tä ja yhden DVD:n käsittävä "Maraton", joka on tallenne Ljubljanan Hala Tivolissa järjestetystä konsertista. Esitys kesti yli viisi tuntia ja Siddharta soitti sen aikana koko tuotantonsa, yhteensä 56 laulua.


title: Arnold Östman

text: Arnold Östman (s. 24. joulukuuta 1939 Malmö, Ruotsi) on ruotsalainen kapellimestari, cembalonsoittaja ja pianisti.


title: Arnold Östman

text: Östman on toiminut Vadstena-akatemian taiteellisena johtajana vuodesta 1970 alkaen. Norrlandoperanin taiteellisena johtajana hän toimi 1974–1977 ja kapellimestarina 1974–1978. Vuosina 1979–1992 hän toimi Drottningholmin linnateatterin teatteri- ja musiikkipäällikkönä.


title: Arnold Östman

text: Östman on tunnettu etenkin Mozartin johtajana sekä vanhojen aikalaissoittimien käytön puolestapuhujana, joita hän on tuonut jopa Mendelssohnin musiikkiin.


title: Arnold Östman

text: Kotimaansa ulkopuolella hän on johtanut orkestereita muun muassa Lontoon Covent Gardenissa, Wienissä, Parmassa, Pariisissa, Triestessä, Kölnissä, Bonnissa, Toulousessa, Nizzassa, Wexfordissa, Madridissa, Washingtonissa ja Lausannessa. Hän on myös työskennellyt yhteistyössä useiden sinfoniaorkestereiden kanssa.


title: Arnold Östman

text: Östmanin biografia Naxos-levy-yhtiön sivustolla


title: Vekaluhtakanat

text: Vekaluhtakanat ("Gallirallus") on rantakanojen heimoon kuuluva lintusuku, johon kuuluu kolme lajia.


title: Akkon piiritys

text: Akkon piiritys oli kolmannen ristiretken ensimmäinen yhteenotto, joka alkoi 28. elokuuta 1189 ja jatkui 12. heinäkuuta 1191 saakka.


title: Akkon piiritys

text: Saladinin saatua lopullisen voiton ristiretkeläisistä Hattinin taistelussa 4. heinäkuuta 1187, hän kykeni valloittamaan suuren osan Jerusalemin kuningaskuntaa ilman kummoista vastarintaa ja hänen joukkonsa saivat haltuunsa sekä Akkon että itse Jerusalemin. Ristiretkeläisillä oli myöhemmin hallussaan ainoastaan Tyros, Tripoli ja Antiokia, joihin Saladin hyökkäsi epäonnistuen vuonna 1188.


title: Akkon piiritys

text: Uutiset Jerusalemin ja Palestiinan menetyksestä olivat järkyttäviä Euroopalle, missä alettiin pian vaatia uutta ristiretkeä, jonka aloittamista paavi Gregorius VIII alkoi ajaa ja häntä seurannut Klemens III innoitti myös Englannin ja Ranskan kuninkaat sotaretkelle.


title: Akkon piiritys

text: Tyroksessa Konrad oli onnistuneesti torjunut Saladinin hyökkäyksen vuonna 1187 ja yritti neuvotella kaupungin antautumista sopimuksella samalla kun ensimmäiset vahvistukset saapuivat Euroopasta Tyrokseen. Tämän sopimuksen myötä Saladin vapautti Kuningas Guyn, jonka oli ottanut vangiksi Hattinissa. Guy pyysi Conradilta lupaa astua Tyrokseen yhdessä kuningatar Sibyllan kanssa, mutta tämä kieltäytyi syyttäen Guyta Hattinin katastrofista. Guy leiriytyi kaupungin porttien eteen kuukausiksi pääsemättä Tyrokseen.


title: Akkon piiritys

text: Vuoden 1188 keväällä, Sisilian Vilhelm II lähetti 200 ritarin joukon sotaan ja 6. huhtikuuta 1189 Pisan arkkipiispa Ubaldo Lanfranchi saapui Tyrokseen 52 laivan kanssa. Guy sai molempien joukot puolelleen ja Coradin hylättyä hänen anomuksensa kaupunkiin pääsystä jälleen elokuussa, Guy jätti leirinsä ja lähti joukkojensa kanssa kohti Akkoa. Hän johti omat joukkonsa rannikkoa pitkin pisalaisten ja sisilialaisten kulkiessa merellä. Guy tarvitsi kiinteää tukikohtaa, mistä voisi järjestää hyökkäystä Saladinia vastaan ja koska ei päässyt Tyrokseen, hän otti kohteekseen Akkon, joka sijaitsi 50 kilometriä Tyroksesta etelään.


title: Akkon piiritys

text: Akkon satama sijaitsi Haifan lahden niemimaalla. Niemimaata suojasi itäpuolella meri ja mantereen puolella vartiotornien suojaamat esteet. Lisäksi kaupungin muslimijoukot saattoivat olla jopa kahdesti Guyn johtamaa armeijaa suuremmat, tämän saavuttua paikalle 28. elokuuta 1189. Guy yritti yllättää vastustajansa hyökkäyksellä, mutta epäonnistui ja rakennutti leirin kaupungin ulkopuolelle, jääden odottamaan vahvistuksia, jotka alkoivat saapua meriltä muutamaa päivää myöhemmin.


title: Akkon piiritys

text: Tanskalaiset ja friisialaiset laivastot korvasivat Guyn armeijan sisilialaiset, jotka vetäytyivät saatuaan tietää Vilhelm II:n kuolemasta. Ranskalaiset ja flanderilaiset sotilaat saapuivat johtajinaan Jaakko Avesnes, Barin kreivi Henrik I, Andreas Brienneläinen, Dreuxin kreivi Robert II ja hänen veljensä Filip. Lisäksi Thüringenin Ludvig III:n ja Gelren Otto I:n saksalaiset joukot, sekä Ravennan arkkipiispan johtamat italialaiset joukot liittyivät Guyn armeijaan. Ludvig III myös suostutteli Konradia, äitinsä serkkua, lähettämään joukkoja Tyroksesta. Kun Saladin sai kuulla tästä kehityksestä, hän kokosi joukkonsa ja marssi Akkoon lähtien 15. syyskuuta epäonnistuneeseen hyökkäykseen Guyn leiriä vastaan.


title: Akkon piiritys

text: Akkon piiritykseen liittyy myös episodi Rikhard Leijonamielen ja Itävallan herttuan Leopold V:n välillä. Kun ristiretkeläiset piirittivät linnoitusta syntyi kilpailu ja riita siitä, kuka valtaisi kaupungin ensimmäiseksi. Englannin Rikhard repi alas jo vallatuilta muureilta Leopoldin lipun ja nostatti tilalle omansa. Myöhemmin, kun Rikhard oli salapuvussa matkaamassa kotiin Itävallan kautta, hänet tunnistettiin ja vangittiin Wienin lähellä. Korkea-arvoisen vangin Leopold joutui luovuttamaan Saksan keisari Henrik VI:lle, mutta sai osansa suurista lunnaista.


title: Albin Öfverlund

text: Albin Anian Öfverlund (17. marraskuuta 1883 Turku, Suomen suuriruhtinaskunta - 22. heinäkuuta 1971) oli suomalainen sellisti ja säveltäjä.


title: Albin Öfverlund

text: Öfverlundin vanhemmat olivat työnjohtaja Carl Erik Fridolf Öfverlund ja Maria Josefina Sohlman ja puoliso vuodesta 1914 Inga Ester Ström. Hän kävi alkeiskoulua Loviisassa ja Helsingin filharmonisen seuran orkesterikoulun 1901-1908 ja opiskeli Helsingin konservatoriossa 1922-1928. Öfverlund toimi Helsingin kaupunginorkesterin ja sitä edeltäneiden orkesterien toisena sellistinä lähes jatkuvasti vuosina 1903-1950. Sibelius-akatemiassa ja sitä edeltäneissä musiikkioppilaitoksissa hän opetti 1918-1954. Bragen orkesterin johtajana Öfverlund toimi vuodesta 1922. Hän sai director musices -arvonimen 1934, Pro Finlandia -mitali myönnettiin hänelle 1954.


title: Albin Öfverlund

text: Säveltäjänä Öfverlund edusti romantiikkaa ja hän sävelsi muun muassa kolme jousiorkesterisarjaa, kaksi jousikvartettoa, selloteoksia sekä tuotti lukuisia sovituksia:


title: Kansanmusiikki

text: Kansanmusiikki tarkoittaa kansanomaista musiikkia, joka on säilynyt muistin varassa. Kansanlaulujen tekijänoikeuksien haltijoita ei tunneta. Eurooppalaisessa ja pohjoisamerikkalaisessa kulttuuriperinnössä kutsutaan kansanmusiikkia muistuttavaa nykyaikaista laulumusiikin tyylilajia folkmusiikiksi.


title: Kansanmusiikki

text: Kansanmusiikki on syntynyt erilaisista ihmisryhmien sävelilmaisuista, jotka sittemmin ovat siirtyneet alkukantaisessa ympäristössä sukupolvelta toiselle kuulomuistin perusteella ilman kirjallisia esikuvia – tekstejä, nuotteja tai äänentoistovälineitä, jotka kehittyneemmissä yhteisöissä helpottavat aineiston oppimista ja omaksumista, mikä on erona alkuperäisen tarvemusiikin ja viihde- ja harrastemusiikin välillä.


title: Kansanmusiikki

text: Kun sävelmillä ei ole sitovia esikuvia, sävelet ja sanat muuttuvat, minkä johdosta syntyy erilaisia toisintoja eli variantteja. Sävelmien muuttaminen ja eri sävelmien samankaltaisuus onkin eräs elävän kansanmusiikin merkittävistä tunnusmerkeistä. Edelleenkin nykypäivien musiikissa toteutuvat samat sävelilmaukset, joita vuosituhansien ajan on käytetty pelkistetyissä rakenteissa töitten, taikojen, riittien ja seremonioitten tarpeisiin.


title: Kansanmusiikki

text: Lähes kaikkien kansojen työntekoon on liittynyt erilaiset laulut ja rallatukset. Asiantuntijat ovatkin monesti ajatelleet tasaisesta yksinkertaisesta luontevasti työntekoon liittyvästä musiikista koko kansanmusiikin lähtökohtaa. Laulua ja rallatuksia vielä alkeellisimpia sävelrakenteita sisältävät erilaiset ihmisille, eläimille ja henkiolennoille huudellut melodiset huhuilut ja huudot, jotka nekin ovat syntyneet tarpeen eivätkä viihteen kannalta, esimerkiksi karjan- ja poronajossa, tai kaupungeissa kaupustelijoiden pyrkiessä saamaan tuotteitaan kaupaksi. Myös erilaisten kulttuureitten loitsintaan liittyy monenlaisia säveliä. Kaikkialla maailmassa esiintyy myös pelkistettyjä sävelkaaria sisältävää luentaa ja resitointia, kuten rukousten ja muiden hengellisten kirjojen kuten myös runojen ja hokemien esittämiseen.


title: Kansanmusiikki

text: Entisajan perinnäisissä uskomuksissa musiikkiin on liitetty yliluonnollisia ja salaperäisiä puolia, ja sävelien mahdilla uskottiin kykenevän vaikuttamaan elämän tapahtumiin, kuten syntymään, säähän tai riistaonneen. Musiikkiin on myös liitetty mytologisia hahmoja, kuten kreikkalainen soiton jumalatar Euterpe tai itämerensuomalainen soitollaan lumonnut Väinämöinen.


title: Kansanmusiikki

text: Yhteiskunnan sivistyessä ja kehittyessä musiikin luonne etenevissä määrin muuttui tarvemusiikista ajanvietteeksi, kun sillä ei enää ollut tarvetta palvella käytännön elämää.


title: Kansanmusiikki

text: Kansanlaulu on laulu, jonka tekijänoikeuksien haltijoita, säveltäjää, sanoittajaa tai sovittajaa tai mitään näistä ei tunneta. Joskus kansanlaulu merkitään nuotistoihin ”trad.”, "traditionel" eli perinteen mukainen.


title: Kansanmusiikki

text: Tunnettuja suomalaisia kansanlauluja ovat muun muassa "Säkkijärven polkka", "Karjalan kunnailla", "Seitsemän miehen voima" ja "Kalliolle kukkulalle". Neuvostoaikana suomalaisissa nuotistoissa merkittiin tunnettujenkin venäläissäveltäjien 1800-luvulla tai 1900-luvun alussa säveltämät teokset kansanlauluiksi. Neuvostoliitto liittyi tekijänoikeussopimukseen 1973.


title: Kansanmusiikki

text: Suomalaisen kansanmusiikin suosio oli suurimmillaan 1960- ja 1970-lukujen vaihteessa. Vuodesta 1968 järjestetyt Kaustisen kansanmusiikkijuhlat ylittivät yli 100 000 hengen yleisön rajan 1970-luvun alussa ja Konsta Jylhän johtamien Kaustisen purppuripelimannien LP-levyt ohittivat iskelmälevyjen myynnin vuosina 1971−1972. Vuonna 1970 Viktor Klimenko julkaisi venäläisiä kansanlauluja sisältäneen albumin "Stenka Rasin", joka herätti huomiota myös ulkomailla. Hortto Kaalo -yhtye puolestaan julkaisi useita romanimusiikkia sisältäneitä albumeja. Samoihin aikoihin myytiin menestyksekkäästi myös kisällilauluja ja muuta työväenmusiikkia sekä ns. "isojen poikien lauluja" sisältäviä levyjä. Useiden kansanmusiikkilevyjen myynti ylitti kultalevyrajan, Viktor Klimenko sai "Stenka Rasin" -albumistaan jopa timanttilevyn.


title: Rääkkiäiset

text: Rääkkiäiset ("Coturnicops") on rantakanojen heimoon kuuluva lintusuku.


title: Juhonpieti ja Erkheikki

text: Juhonpieti ja Erkheikki on pientaajama () Pajalan kunnassa Pohjois-Ruotsissa. Vuonna 2010 alueella oli 118 asukasta ja sen pinta-ala oli 86 hehtaaria. Pientaajama koostuu kahdesta vanhasta kylästä, Juhonpietistä ja Erkheikistä.


title: Tombeau

text: Tombeau ("hauta") on sävellys, joka on omistettu kuolleen henkilön muistoksi. Musiikkityyppi on lähtöisin Ranskasta, jossa tombeau-teoksia on tuotettu 1600-luvulta alkaen.


title: Tombeau

text: Kuuluisia "tombeau"-teoksia ovat muun muassa Marin Marais'n gamba-sävellys "Tombeau pour Mons. de Lully" sekä Maurice Ravelin "Le Tombeau de Couperin".


title: Amerikanrääkät

text: Amerikanrääkät ("Laterallus") on rantakanojen heimoon kuuluva lintusuku.


title: Arsufin taistelu

text: Arsufin taistelu oli kolmannella ristiretkellä käyty yhteenotto, jossa Rikhard I Leijonamielen armeija voitti Saladinin joukot.


title: Arsufin taistelu

text: Vallattuaan Akkon vuonna 1191, Richardin ja Saladinin joukot kävivät useita taisteluita, joiden tärkein taivoite oli Jerusalemin herruus. Tietäen tarvitsevansa Jaffan sataman haltuunsa ennen hyökkäystä Jerusalemiin, Richard marssitti joukkonsa Akkosta rannikkoa pitkin elokuussa 1191.


title: Arsufin taistelu

text: Rikhard järjesti joukkonsa etenemisen ottaen yksityiskohdat huomioon. Ottaen oppia Hattinin taistelun epäonnistumisista, hän tiesi armeijan tärkeimmäksi tarpeeksi vedensaannin ja piti lämpöhalvausta heidän suurimpana uhkanaan. Vaikka hänen joukkonsa joutuivat tiukoille ajan kanssa, Rikhard päätti kuitenkin marssittaa heitä ainoastaan aamuisin ennen päivän kuuminta hetkeä. Rikhard myös piti usein taukoja lähellä vettä. Samalla ristiretkeläisten laivasto purjehti rannikkoa pitkin tarjoten suojaa haavoittuneille ja ruokaa joukoille.


title: Arsufin taistelu

text: Tietäen ainaisesta vihollisten uhasta, Rikhard piti joukkonsa tiiviissä muodostelmassa kahdessatoista ratsailla olevassa rykmentissä, joista jokaisessa oli sata ritaria. Näitä suojaamaan asetettiin jalkaväki, joka marssi maanpuoleisella alueella laivojen vartioidessa merta. Ristiretkeläisten jouduttua alati Saladinin jousiampujien ja öisin ilmestyneiden lintuhämähäkkien piinaamiksi, Rikhardin johtajuus piti huolta siitä, että järjestys ja kuri pidettiin yllä vaikeinpinakin hetkinä.


title: Kevin Schmidt

text: Kevin Schmidt III (s. 16. elokuuta 1988 Andover Kansas, Yhdysvallat) on yhdysvaltalainen näyttelijä, joka tunnetaan Villi tusina -elokuvista. Hän on näytellyt myös sarjoissa: Kauniit ja rohkeat, , Ilman johtolankaa, Monk ja Num3rot. Hänellä on kaksi veljeä Kenneth ja Kendall Schmidt, jotka ovat myös näyttelijöitä. Schmidt ohjaa musiikkidokumentin teinitähti Alyson Stonerista. Dokumentti sai ensi-iltansa vuoden 2008 lopussa.Kevin Schmidt Imdb:ssä


title: Sulttaanikanat

text: Sulttaanikanat ("Porphyrio") on rantakanojen heimoon kuuluva lintusuku.


title: Jon Davison

text: Jon Davison (s. 21. heinäkuuta 1949 Haddonfield, New Jersey, Yhdysvallat) on yhdysvaltalainen elokuvatuottaja, joka tunnetaan kenties parhaiten tuottamistaan elokuvista RoboCop, RoboCop 2 ja Starship Troopers – universumin sotilaat.


title: Jon Davison

text: Davison opiskeli New Yorkin yliopistossa elokuva-alalle, jonka jälkeen hän muutti 1970-luvulla Los Angelesiin ystävänsä kehotuksesta.


title: Rääkät

text: Rääkät ("Crex") on rantakanojen heimoon kuuluva lintusuku.


title: Mitään ei saa pitää

text: Mitään ei saa pitää on suomalaisen Hauli Bros -yhtyeen toinen studioalbumi. Se julkaistiin 29. lokakuuta 2008.


title: Mangalia

text: Mangalia on kaupunki Romaniassa Mustanmeren rannalla, 45 km etelään Constanțasta. Vuonna 2005 kaupungissa oli 40 740 asukasta. Siellä on satama ja useita rantalomakeskuksia.


title: Mangalia

text: Mangalian paikalla on ollut kreikkalaisten siirtokunta nimeltä "Kallatis" 500-luvulla eaa. Se on Romanian vanhimpia kaupunkikeskuksia yhdessä Constanțan kanssa. Kreikkalaisten jälkeen sitä hallitsivat roomalaiset ja turkkilaiset.


title: Vera Panova

text: Vera Fjodorovna Panova (; 20. maaliskuuta 1905 Rostov-na-Donu – 3. maaliskuuta 1973 Leningrad) oli venäläinen kirjailija. Hän syntyi Rostov-na-Donussa ja sai rahanpuutteesta johtuen vain vähäisen koulutuksen. Isä hukkui tyttären lapsuusvuosina.


title: Vera Panova

text: Panova aloitti varhain kirjoittamisen ja pääsikin ensimmäistä kertaa sanomalehtitöihin jo teini-iässään. Hän muutti Rostov-na-Donusta Ukrainaan ja sitten Puškiniin. Hän vältti toisessa maailmansodassa täpärästi joutumisen keskitysleirille Saksaan. Panovan ensimmäinen näytelmä on vuodelta 1939.


title: Vera Panova

text: Panova muutti Permiin ja myöhemmin Leningradiin (nyk. Pietari), jossa kuoli lopulta 57-vuotiaana.


title: Vera Panova

text: Panova voitti menestyksekkään uransa aikana kolme Stalin-palkintoa. Hänen tuotantoaan on käännetty laajasti eri kielille, myös suomeksi. Julkaisuihin kuuluu muun muassa useita romaaneja ja novelleja.


title: Stephen Lim

text: Stephen J. Lim on yhdysvaltalainen apulaiselokuvaohjaaja ja elokuvatuottaja, joka on työskennellyt elokuvien parissa 1970-luvulta lähtien. Hän oli muun muassa RoboCop-elokuvassa aputuottajana.


title: Amanda Palmer

text: Amanda MacKinnon Gaiman Palmer (s. 30. huhtikuuta 1976) on yhdysvaltalainen artisti, joka tunnetaan parhaiten The Dresden Dolls -yhtyeen laulajana, pianistina ja lauluntekijänä.


title: Amanda Palmer

text: Palmer varttui Lexingtonissa Massachusettsissa ja opiskeli Wesleyan Universityssä Connecticutissa. Myöhemmin hän perusti teatteriesityksiä järjestävän Shadowbox Collectiven ja ohjasi muun muassa ryhmän The Legendary Pink Dots -yhtyeen musiikkiin perustuvan tuotannon "Hotel Blanc" vuonna 2002. Lisäksi hän esiintyi ”The Eight Foot Bride” -nimisenä elävänä patsaana Yhdysvaltojen ohella myös Skotlannissa ja Australiassa. Palmerin nykyinen kotikaupunki on Boston, joka on yksi hänen kappaleidensa aiheista. Palmer on naimisissa kirjailija Neil Gaimanin kanssa.


title: Amanda Palmer

text: Lokakuussa 2000 Palmer tapasi Brian Viglionen ja yhdessä he perustivat The Dresden Dolls -yhtyeen. Yhtye julkaisi kolme albumia, joista Palmer julkaisi myös nuottikirjat "The Dresden Dolls Companion" ja "The Virginia Companion".


title: Amanda Palmer

text: Palmer julkaisi ensimmäisen sooloalbuminsa "Who Killed Amanda Palmer" 16. syyskuuta 2008. Levyn nimi on viittaus "Twin Peaks" -televisiosarjaan, joka keskittyi Laura Palmer -nimisen hahmon kuolemaa seuraaviin tapahtumiin. Albumin tuotti Ben Folds, joka myös soittaa levyllä. Muita vierailijoita levyllä ovat esimerkiksi East Bay Ray (Dead Kennedys) ja Annie Clark (St. Vincent). Kesällä 2009 ilmestyi lisäksi albumin nimeä kantava kirja, joka sisältää kuvia, joissa Palmer näyttäisi olevan murhattu. Kirjan päävalokuvaaja on Kyle Cassidy ja tekstistä vastaa Neil Gaiman.


title: Amanda Palmer

text: Keväällä 2009 Palmer palasi high schooliinsa Lexingtonissa työskennelläkseen vanhan ohjaajansa ja mentorinsa Steven Bogartin kanssa, ja yhdessä koulun oppilaiden kanssa he kehittivät näytelmän "With the Needle that Sings in Her Heart". Se sai innoituksensa Neutral Milk Hotelin albumista "In the Aeroplane Over the Sea" sekä Anne Frankin päiväkirjasta.


title: Kristiansandin lentoasema

text:
Kristiansandin lentoasema, Kjevik sijaitsee Norjassa Kristiansandin kaupungin keskustasta noin 16 kilometriä koilliseen.
Kaupungissa keskusteltiin talvella 1936, pitäisikö lentokenttä sijoittaa Kongsgårdin tasaiselle alueelle vai Kjevikiin. 22. huhtikuuta 1936 kaupunginvaltuusto päätti rakentaa kentän Kongsgårdiin ja työ aloitettiin, mutta päätös pyörrettiin kesällä ja vaaka kallistui Kjevikin hyväksi.


title: Kristiansandin lentoasema

text: Kristiansandin lentoasema, Kjevik avattiin 1. kesäkuuta 1939. Sen kiitotie oli noin 1 000 metriä pitkä. Ensimmäinen sille laskeutunut kone oli KLM:n DC-2 matkalla Oslosta Amsterdamiin. Matkustajien joukossa oli muun muassa Bernt Balchen.


title: Kristiansandin lentoasema

text: Sodan aikana kentälle rakennettiin useita rakennuksia, kuten kaksi hangaaria, jotka sijaitsevat siellä nykyisinkin. Kiitotietä pidennettiin 1 580-metriseksi. Kenttä siirtyi kaupungilta Norjan valtion haltuun 1947.


title: Kristiansandin lentoasema

text: Vuonna 1964 ilmeni taas tarve pidentää kiitotietä, joka tehtiinkin kaupungin ja valtion yhteistyönä. Kiitotie piteni nykyiseen 1 960 metriin, josta vuonna 2005 hyväksyttyä pituutta oli 1840 metriä.


title: Sieppo

text: Sieppo voi tarkoittaa seuraavia:


title: Kirk Brandon

text: Kirk Brandon (s. 3. elokuuta 1956) on brittiläinen laulaja-lauluntekijä.


title: Kirk Brandon

text: Brandon aloitti uransa vuonna 1978 perustetussa The Pack -yhtyeessä. The Packia seurasi 1980-luvun alussa suosiota saavuttanut Theatre of Hate, joka ennätti julkaista albumilistan 17. sijalle nousseen "Westworld"-studioalbumin (1982). Theatre of Haten jälkeen Brandonin yhtyeenä on ollut useita studiolevytyksiä vuodesta 1983 julkaissut Spear of Destiny.


title: Kirk Brandon

text: 2000-luvulla Brandon on ollut mukana Dead Men Walking -yhtyeprojektissa. Tammikuussa 2008 ilmoitettiin, että hän syytti GlaxoSmithKlinea syömänsä masennuslääkkeen haittavaikutuksista.


title: Sinkki (soitin)

text: Sinkki () on yleensä luusta tai nahalla päällystetystä puusta valmistettu puhallinsoitin, joka tunnetaan jo varhaiskeskiajalta. Siinä on äänireiät kuten huilussa, kartiomaisesti avautuva putki ja samanlainen suukappale kuin trumpetissa. Sinkki luetaan vaskipuhaltimien ryhmään, sillä ääni muodostetaan samaan tapaan kuin esimerkiksi trumpetissa.


title: Sinkki (soitin)

text: Soittimen nimi tulee saksan ja latinan kielten kautta samannimisestä metallista.


title: Sinkki (soitin)

text: Sinkki on yksi suosituimmista vanhan musiikin soittimista. Harvinainen basso-sinkki korvattiin usein serpentillä.


title: Elba (Oulu)

text: Elba on pieni saari Oulujoen suiston etelärannalla Oulun Kauppatorin rannan tuntumassa. Se sijaitsee Oulun kaupunginkirjaston ja Oulun kaupunginteatterin päärakennusten eteläpuolella Meritullin osa-alueella Pokkisen kaupunginosassa Kiikelin saaren pohjoispuolella ja on osa Kiikelinpuistoa.


title: Elba (Oulu)

text: Elba oli alun perin oma saarensa, mutta liittyi maankohoamisen seurauksena Kiikeliin. Se ruopattiin erilleen Kiikelistä 2000-luvun alussa ja Kiikelin ja Elban välille rakennettiin puinen silta, joka jatkuu Elbaan puisena jalkakäytävänä ja päättyy näköalatasanteeseen. Saari on näköalapaikkaa lukuun ottamatta säilytetty luonnontilaisena avoimena rantaniittynä. Elban jatkeena on kaksi pienempää saarta: ruoppaamalla Elbasta erotettu Kokkoluoto ja kivistä rakennettu Ahvenpaikka. Kokkoluotoon pääsee astinkiviä pitkin.


title: Elba (Oulu)

text: 5. toukokuuta 1936 jäidenlähdön myötä Elban rantavedestä löydettiin liminkalaisen taidemaalari Vilho Lammen ruumis. Lampi oli tehnyt itsemurhan 17. maaliskuuta hyppäämällä Tuiran silloilta Oulujoen Merikoskeen.


title: Billy Duffy

text: William Henry "Billy" Duffy (s. 12. toukokuuta 1961) on brittiläinen kitaristi. Hän on tullut tunnetuksi työstään The Cult -yhtyeessä. Sen ohella hän on soittanut myös vuonna 2006 perustetussa Circus Diablossa.


title: Aurelia ja Sininen kuu

text: Aurelia ja Sininen kuu ("Blue Moon") ovat hypoteettisia esimerkkejä elinkelpoisista taivaankappaleista. Ne esiintyvät National Geographicin ja Blue Wave Productionsin dokumentilla "Alien worlds".


title: Aurelia ja Sininen kuu

text: Aurelia on punaista kääpiötähteä kiertävä elinkelpoinen planeetta. Punaisten kääpiöiden etuna elämälle on niiden pitkä ikä pääsarjavaiheen kestäessä kymmeniä miljardeja vuosia.


title: Aurelia ja Sininen kuu

text: Aurelia on vuorovesilukkiutunut siten, että sama puoli osoittaa koko ajan emotähteä kohti. Toisin sanoin planeetan yksi puolisko on jatkuvan auringonpaisteen alla toisen puoliskon ollessa pimeä valon uupuessa ja pysyvässä jääkaudessa. Seurauksena on valtavat lämpötilaerot puoliskojen välillä ja lämpimät ilmavirrat kylmemmälle puoliskolle.


title: Aurelia ja Sininen kuu

text: Sininen kuu on jättiläisplaneetan elinkelpoinen kuu. Jättiläisplaneetta kiertää kaksoistähtijärjestelmässä.


title: Aurelia ja Sininen kuu

text: Kuu on vuorovesilukkiutunut kiertämäänsä planeettaan. Tällöin kuulla on selvät päivät, kylläkin näiden kestäessä yhtä kauan kuin sen kierto planeetan ympäri eli 10 päivää kokonaisuudessaan ja 5 päivää kestävä päivä ja 5 päivää kestävä yö. Tämä tekee kuun pinta-alasta valtaosan elämälle kelpoiseksi. Sen pinnalla on valtameriä ja sen ilmakehä on niin tiheä, että hyvinkin suuret olennot voivat pysyä ilmassa.


title: Aurelia ja Sininen kuu

text: Samankaltainen idea on ajatus punaisesta kääpiöstä, jota kiertäisi jättiläisplaneetta ja tätä taas Sinisen kuun kaltainen kiertolainen. Idean etuna on yhdistää punaisen kääpiön tarjoama pitkäikäisyys poistaen vuorovesilukkiutumisen haitat.


title: Aurelia ja Sininen kuu

text: Haittapuolena ajatuksessa on, että jättiläisplaneettaa kiertävät kuut altistuvat planeetan magneettikentän takia suurelle määrälle ionisoivaa säteilyä, minkä takia esimerkiksi Io on pelkästään säteilymääränsä takia elinkelvoton. Kuulla, joka kiertää täytyisi siis olla vahva magneettikenttä suojaamassa, sekä tähden ja jättiläisplaneetan vaikutuksilta.


title: Aurelia ja Sininen kuu

text: Vuorovesivoiman aiheuttama vulkaaninen toiminta, voi olla elämän kannalta hyödyllistä tai haitallista riippuen siitä kuinka voimakas ilmiö on. Parhaimmillaan se voi pitää yllä elämää lämmittämällä muuten liian kylmää planeettaa tai kuuta ja ylläpitäen magneettikenttää. Huonoimmillaan taas tekee planeetasta tai kuusta elinkelvottoman, kuten on Ion tapauksessa.


title: Ian Astbury

text: Ian Robert Astbury (s. 14. toukokuuta 1962) on brittiläinen muusikko. Hänet tunnetaan The Cult -yhtyeen pitkäaikaisena laulajana. Hän julkaisi myös "Spirit\Light\Speed" -sooloalbumin vuonna 2000.


title: Ian Astbury

text: 1990-luvulla Astbury perusti lyhytikäisen Holy Barbarians -yhtyeen. 2000-luvulla hän on laulanut myös The Doorsin uudessa kokoonpanossa. 28. elokuuta 2010 hän julkaisi Boris -yhtyeen kanssa BXI EP:n.


title: Kapustatrapit

text: Kapustatrapit ("Lissotis") on trappien heimoon kuuluva lintusuku.


title: John Tempesta

text: John Tempesta (s. 26. syyskuuta 1964) on yhdysvaltalainen rumpali. Hän on luonut monipuolisen uran, johon mahtuu työskentelyä mm. Exoduksessa, Testamentissa, White Zombiessa, Helmetissä ja The Cultissa. Hän esiintyi myös Tony Iommin albumilla "Iommi" (2000).


title: John Tempesta

text: Tempestan veli on kitaristi Mike Tempesta.


title: Kaulustrapit

text: Kaulustrapit ("Chlamydotis") on trappien heimoon kuuluva lintusuku.


title: Kokous

text: Kokous on tilaisuus johon kaksi tai useampi henkilö kokoontuu päätöksentekoon tai keskusteluun asiakysymyksistä. Nykyisin kokous voi olla konkreettisen kokoontumisen lisäksi myös etäkokous, kuten telekokous, videokokous tai web-kokous.


title: Kokous

text: Ennen kokousta kokouksesta tiedotetaan ja samalla kutsutaan osallistujia kokoukseen. Kokouksen laillisuus ja päätösvaltaisuus vaatii ennakkoon koolle kutsumista. Varsinainen kokous kulkee vakiintuneen menettelytavan mukaan. Menettelytapaa kutsutaan kokoustekniikaksi. Kokoustekniikkaan kuuluu esimerkiksi, että kokouksessa on sen kulkua ohjaava ja mm. puheenvuoroja jakava puheenjohtaja, kokouksesta ja erityisesti päätöksistä muistiinpanoja tekevä eli pöytäkirjaa tai kokousmuistiota pitävä sihteeri sekä tarpeen mukaan äänestyksiä varten ääntenlaskijat. Kokoukseen on tehty asialista, jossa on lueteltu kokouksessa käsiteltävät asiat pykälittäin.


title: Kokous

text: Vuosittain pidettävät yhtiökokoukset. Projekteissa pidetään projektin aloituskokouksia, (säännöllisiä) projektikokouksia ja päätöskokous. Kriisitilanteissa voidaan kutsua koolle hätäkokous. Yhdistystoiminnassa on yhdistyksen aloittava perustuskokous, vuosikokouksia ja lopetuskokous. Yhdistysten vuosikokouksissa valitaan vuosittain yhdistyksen toimihenkilöt ja päätetään muusta yhdistyksen toiminnasta.


title: Adam Halme

text: Adam (Aatu) Halme (vuoteen 1901 asti Möykkynen) (4. joulukuuta 1873 Nilsiä – 4. maaliskuuta 1933 Helsinki) oli suomalainen maataloustyönjohtaja ja Suomen ammattijärjestön taloudenhoitaja sekä sosialidemokraattien kansanedustaja.


title: Adam Halme

text: Halme syntyi suntio Johan Fredrik Möykkysen ja Anna Taskisen lapsena vuonna 1873 Nilsiässä. Hän suoritti kansakoulun ja maanviljelyskoulun, joiden jälkeen hän työskenteli Helsingissä kirvesmiehenä ja maataloustyönjohtajana. Hän toimi myös Kirvesmiesten liiton Helsingin paikallisjärjestön sihteerinä sekä Suomen puutyötekijäin liiton sihteerinä ja taloudenhoitajana. Myöhemmin hän toimi samoissa tehtävissä Suomen ammattijärjestössä.


title: Adam Halme

text: Kansanedustajana Halme toimi Uudenmaanläänin vaalipiiristä vuosina 1919–1922. Eduskunnassa hän oli jäsenenä Työväenasiainvaliokunnassa. Lisäksi hän toimi Helsingin kaupunginvaltuuston ja kaupunginhallituksen jäsenenä. Kansanedustajan toimen jälkeen Halme jatkoi eri tehtävissä Suomen ammattijärjestössä ja toimi Suomen Sosialidemokraatin oikolukijana.


title: Adam Halme

text: Halme oli naimisissa vuodesta 1906 lähtien Stiina Maria Tolvasen kanssa.


title: Poimuhierakka

text: Poimuhierakka ("Rumex crispus") on isokokoinen ruohovartinen kasvi, joka muistuttaa sukulaistaan hevonhierakkaa.


title: Poimuhierakka

text: Poimuhierakka on 40–120 senttimetriä korkea jäykkävartinen monivuotinen ruohokasvi. Varsi on usein punertava, osittain tai kokonaan sekä uurteinen. Sen lehdet ovat poimulaitaisia, 4–5 kertaa leveyttään pitempiä. Lehtiruodin tyvellä vartta ympäröi kalvomainen korvaketuppi. Kukinto on pystyhaarainen, tiheä, tähkämäinen ja melkein lehdetön. Kukat ovat pienet, n. 3 mm. ja vihertävät. Pähkylät ovat piparkakunruskeita. Poimuhierakan voi erottaa hevonhierakasta pitkulaisempien ja selvemmin aaltoilevien lehtien sekä harvemman kukkatähkän avulla. Lajit risteytyvät keskenään.


title: Poimuhierakka

text: Poimuhierakka on levinnyt Keski- ja Etelä-Eurooppaan, Siperiaan ja Pohjois-Amerikkaan sekä Afrikan pohjoisrannikolle. Suomessa se kasvaa pääasiassa rannikolla, paikoitellen sisämaassa


title: Poimuhierakka

text: Poimuhierakka kasvaa pelloilla, tienvarsilla, kaatopaikoilla, sekä sellaisilla merenrannoilla, missä on paljon ravinteita rakkoleväkasojen ja lannoittamaan kasvua. Poimuhierakka leviää hyvin vesiteitse.


title: Poimuhierakka

text: Poimuhierakka on vanha rohdoskasvi jota on käytetty ruuansulatusvaivoihin, ihosairauksiin, keripukkiin. Siinä on lukuisia yhdisteitä, mm. antrakinonit, parkkiaineet, emodiini, rumikiini, kversetiini ja krysofaanihappo. Myrkytystietokeskus kertoo, että hierakat ovat myrkyllisiä mutta pienen määrän syöminen ei yleensä aiheuta oireita.


title: Kuningastrapit

text: Kuningastrapit ("Ardeotis") on trappien heimoon kuuluva lintusuku. BirdLife Suomen mukaan sukuun kuuluu kahdeksan lajia. Luokitus on kuitenkin epäselvä, sillä esimerkiksi "Handbook of the Birds of the World" sijoittaa osan lajeista vielä naamiotrappeihin, vaikka molekyylitodisteet kannattaisivat sijoittamista kunigastrappeihin.


title: Punasänkiö

text: Punasänkiö ("Odontites vulgaris") on puoleksi loisena elävä punakukkainen kasvi.


title: Punasänkiö

text: Punasänkiö kasvaa 20–60 cm korkeaksi. Sen lehdet ovat soikeat, ja niissä on pitkittäissuuntaan uria. Tähkämäisessä kukinnossa on kukkien välissä kapeita lehtiä. Sitä tavataan Euraasiassa pelloilla ja tienpientareilla. Se on levinnyt ihmisen mukana myös Pohjois-Amerikkaan.


title: Punasänkiö

text: Punasänkiö muistuttaa sukulaisiaan suolasänkiötä ("Odontites litoralis") ja peltosänkiötä ("Odontites verna"). Lajit voi erottaa haaroittumiskohtien perusteella: Punasänkiö haaroittuu melko alhaalta.


title: Norman Whitfield

text: Norman Jesse Whitfield (12. toukokuuta 1943 Harlem, New York – 16. syyskuuta 2008 Los Angeles, Kalifornia) oli yhdysvaltalainen souliin erikoistunut lauluntekijä ja tuottaja.


title: Norman Whitfield

text: Whitfield teki ensimmäiset sävellyksensä Motown Recordsille 19-vuotiaana. Hän olikin vaikuttamassa merkittävästi 1960- ja 1970-luvuilla niin sanottuun "Motownin soundiin". Whitfield teki paljon yhteistyötä lauluntekijä Barrett Strongin kanssa. Heidän tekemiään ovat esimerkiksi Motownin ensimmäinen hittikappale ”Money (That’s What I Want)”, jonka Strong myös esitti, ja ”I Heard It Through the Grapevine”, jonka esittäjänä toimi Marvin Gaye.


title: Norman Whitfield

text: Whitfield muistetaan parhaiten pitkästä yhteistyöstä The Temptations -yhtyeen kanssa. Whitfield tuotti lähes jokaisen The Temptationsin kappaleen vuosien 1966–1974 aikana. Näihin lukeutuvat esimerkiksi klassikot ”You’re My Everything” ja ”I Can’t Get Next to You”. The Temptationsille kirjoitettu ”Just My Imagination” tunnetaan Suomessa Aki Sirkesalon tekstittämänä ja esittämänä vuoden 1995 hittinä ”Pelkkää kuvitelmaa”.


title: Norman Whitfield

text: Motownin Whitfield jätti vuonna 1973. Tuon jälkeen hän saavutti menestystä vuonna 1976 elokuvan "Car Wash – pesujengi" ääniraidalla, jolla soitti Whitfieldin uusi suojattiyhtye Rose Royce, jota Whitfield tuotti usean vuoden ajan. The Temptationsin kanssa Whitfield teki yhteistyötä uudestaan vielä yhtyeen singlellä ”Sail Away”, joka julkaistiin vuonna 1984.


title: Norman Whitfield

text: Whitfield tuomittiin vuonna 2005 sakkoihin veropetoksesta, kun hän oli jättänyt ilmoittamatta yli 4 miljoonan dollarin arvosta tuloja. Whitfield joutui maksamaan sakkoja 25 000 dollaria. Huonon terveytensä takia häntä ei tuomittu vankilaan, vaan hänet asetettiin kotiarestiin.


title: Norman Whitfield

text: Whitfield kuoli syyskuussa 2008 Cedars-Sinain sairaalassa diabeteksestä komplikaatioihin. Hänellä oli ollut aiemmin myös sydän- ja munuaisvaivoja.


title: Riku Mäkinen

text: Riku Juhani Mäkinen (s. 13. maaliskuuta 1974, Hyvinkää) on suomalainen taidegraafikko. Mäkinen valmistui Lahden taideinstituutista 1998. Hän debytoi Nuorten näyttelyssä Helsingin Taidehallissa 1995 jonka jälkeen hän on osallistunut yksityis- sekä ryhmänäyttelyihin Suomessa ja ulkomailla (mm. Artgenda 2002 -näyttelyssä Hampurissa sekä Miniprint Finland 2007 -näyttelyssä Lahdessa) .


title: Riku Mäkinen

text: Mäkinen oli Selfish Shellfish -performanssiryhmän jäsen vuosina 1998-2007.